ASKORA POP CORNer eskola jantokietatik kanpo! Ezagutu bere hurrengo agerraldiak | Askora\nHome » Albisteak » ASKORA POP CORNer eskola jantokietatik kanpo! Ezagutu bere hurrengo agerraldiak\nAzken asteetan, ASKORA POP CORNer gure catering zerbitzuaren bezero diren eskola jantoki askotan egon da visitan.\nUdaberriarekin batera, ASKORA POP CORNer Ikastetxeetatik irten eta beste ekitaldi batzuetara joaten hasi da gurekin, bai eta ASKORA SOLIDARIOArekin batera egindako jardueretara ere.\nZaratak eta usainak ustekabean harrapatu ez zaitzaten, bere agerraldirik garrantzitsuenen berri emango dizuegu atal honetan. Egun batzuk aurretik ere ezagutu ahal izango dituzu ASKORAren Facebooka jarraituta.\nPrest harekin topo egiteko?\nAGERRALDI BATZUK 2014-2015 ALDIAN\nElkarlana Pausokarekin/Hiruhilekoaren amaierako eskola jaiak/Folklore Jaialdia/“bewateraldapeta” Olinpiada Solidarioa/SUPER H jardunaldia .\n2015/04/23-24.- Eskoriatzako Osasunaren Astean parte hartzea (Gipuzkoa).\nEskoriatzako Udalaren eta herriko beste agente sozial batzuen eskutik, ohitura osasuntsuak bultzatzeko hainbat ekintza egin dira astean zehar, ohitura osasuntsuak osasuna edukitzeko eta hobetzeko funtsezko tresnatzat hartuta.\nAdin guztietako jendearentzat eta herriko hainbat lekutan egin dira ekintzak. Guk Gipuzkoako Dentisten Elkargoak antolatutako Ahoko eta Haginetako Osasunaren gaineko ekintzan eta merienda osasuntsuan laguntzeko aukera eduki genuen; meriendan, gainera, gure Pop-Cornerra egon zen.\nEskoriatzatik animatzen gaituzte pertsona osasuntsuak izateko egiten dugunaren gainean gogoeta egitera, galdera hauen bitartez: .\nPertsona aktiboak al gara?\nZaintzen al ditugu eguneroko janariak? Familian jaten dugu?\nGarrantzia ematen al diegu jakien kalitateari eta jatorriari?\nArduratzen al gaitu gure seme-alaben garapenak eta hazkundeak?\nSaiatzen al gara astean 3 egunetan ariketa fisikoa egiten?\nAutoa utzi eta oinez edo bizikletaz joaten al gara lanera?\nAhalegintzen gara lanean ematen ditugun 8 orduetan mugitzen?\nOndo pasatzen al dugu Julio Villarrek dioen moduan “bizitzaren sibaritak” izaten?


“Kokoteraino gaude Udalak jartzen dizkigun trabekin” . Noticias de Gipuzkoa\n“Kokoteraino gaude Udalak jartzen dizkigun trabekin”\nZarauzko Xakela Gazte Asanbladak adierazi duenez, EAJk ez dizkie herritarrenak diren azpiegiturak uzten\nZarautz - Zarauzko Putzuzulo gaztetxeak 12. urteurrena ospatu du amaitu berri den 2017 urtean, eta Xakela Gaztetxe Asanbladak urteko balorazioa egin du ohar baten bidez.\n“Zoritxarrez, betiko arazoekin jarraitzen dugu. Bai urteurrenean bai ondoren ere, EAJk ez dizkigu herritarronak diren eskatutako azpiegitura guztiak utzi. Benetan, ez dugu ulertzen. Oholtza ez digute utzi ez 20.urteurrena bete berri duen taldearentzat ez zortzi urteko ibilbidearen ostean azken kontzertua eskaini nahi zuen taldearentzat”, azaldu du asanbladak. Horretaz gain, gehitu dute “kokoteraino” daudela Udalak jartzen dituen traba guztiekin.\nXakelako kideen ustez, herritik sortzen diren ekimenei laguntza eta babesa eman beharko lioke Udalak, “baina EAJren jarrera guztiz kontrakoa da”. “Salberdinen inguruan kartelak jarri dituzte;harrotasunez agertu dira proiektua saltzen. Hala ere, bizilagun zein proiektu batzuen etorkizunari buruz hitzik ez dute esan. Hamabi urtez lanean tinko ibili den gaztetxeari ez dio irtenbiderik bilatu nahi. Hori al da herri antolamendua? Herritar guztiongan pentsa-tzen al dute gure agintariek?” galdetzen dira asanbladako kideak.\nBestalde, gogoratu dute abenduaren 19an gaztetxera sartu zirela, 2017an laugarren aldiz, eta dirurik eraman ez zuten arren, “txikizio handiak” izan zituztela. “Eraso guzti horien aurrean, adierazi nahi dugu autogestioan oinarritutako jabetza kolektiboa eraikitzen jarraituko dugula”, adierazi dute amai-tzeko. - A.R.


Urdaibai, paduren gaineko ibilbide bat | Top esperientziak | Turismoa Euskadi - Turismoa Euskadin\nIbilbide zirkularra Gernikako itsasadarraren estuarioko bideetan barrena, Urdaibaiko paduren abiapuntura iristeko, Gernikako eta Foruko historian bidaia egiteko eta Urdaibai Bird Center bisitatzeko aukerarekin. Estuarioan barrena ibiliz gozatu ahala, espezieak mareen igoera eta jaitsieretara nola egokitzen diren ikus dezakegu, baita gizakiok ingurune hau erabili eta ustiatzearen ondorioz sortu diren paisaiak ikusi ere.\nPR-181 mendi-ibilbidea+: Ibilbidea Villa Argentina XIX. mendearen amaierako txalet ederretik abiatzen da, Gernikako hiribilduaren erdi-erditik, Turismo Bulegotik minutu batera oinez. Ondoren Lumoko elizatera jaitsiko gara, errepide zahar batean barrena. Beherantz jarraituko dugu Foruraino, errotako erreken eta baserri zaharren ondotik. Ondoren, paduretan barneratuko gara, askotariko hagezti-fauna babesten duten lezkadietan.\nBidetik pixka bat baztertuta, aurrera jarraituko dugu pasabide eta landa-bideetan barrena, eta, kilometro bat pasatxo aurrerago, Urdaibai Bird Center aurkituko dugu, Gautegiz Arteagan. Herri horretan bazkal dezakegu eta, bide batez, Arteagako Gaztelua bisitatu.\nGure urratsetan atzera egingo dugu, berriz ere bidera itzuli eta itsasadarraren eskuin ertzeko kanaletik aurrera egiteko, Gernikara bueltan hurbiltzeko. Oharra: Ibilbide laburrago bat ere egin daiteke GR 38 bidearekin konbinatuta; horrela, igoerak saihestu eta ibilaldi ia guztiz laua izango dugu, familian egiteko ezin hobea. (Ikus mapa erantsia)\nArratsaldean denbora pixka bat edukiz gero: Gernikako kafea bikaina da, eta gomendatzen dizuegu kafe bat hartzea pastel gozo batekin, indarrak berritzeko, eta, atsedenaldi horren ondoren, Gernikako Batzar Etxea eta Arbola bisitatzera joatea, horrela gure sustraiak ezagutzeko eta beirate zoragarria eta Batzar Aretoa miresteko.\nBisita librea Bakearen Museora, Museoak antolatutako Memoritour ibilbideetako batean edo batzuetan parte hartzeko aukerarekin.\nJaitsiera, zeharkaldi eta ibilaldiak Urdaibain barrena, piraguan, kanoan eta stand up paddle-ean\nUrdaibai bizikleta elektrikoan\nBasati Bike: basatibike@basatibike.com / 610 248 510\nParlamentua izan zen arbola. Gernikako Batzar Etxea\nGernika-Lumoko turismo bulegoa: Artekalea, 8.\nhttp://turismo.gernika-lumo.net/eu-es / turismo@gernika-lumo.net / 94 625 58 92 / 646347553\n· Deskargatu proposatutako PR-181 ibilbidearen liburuxka, webgunean: www.turismourdaibai.com\n· Ordutegiei eta beste edozeri buruz zalantza izanez gero, galdetu Turismo Bulegoan, bai bisitaldian zehar, bai lehenagotik: Telefonoa: 94 625 58 92 E-mail: turismo@gernika-lumo.net What’sApp: 646347553\n· Erabili garraio publikoa. Gernika autobus-lineen nodo nagusietako bat da (Bizkaibus), eta trenbidez ere lotutako dago Bilborekin (Euskotren- Urdaibaiko linea)


Bizkaiko Bulego eta Langelak, zergatik deitzen dute negoziazio kolektiboa xantaia baino ez denean | LAB SINDIKATUA\nZerbitzu Pribatuak Bulego eta despatxuak Bizkaiko Bulego eta Langelak, zergatik deitzen dute negoziazio kolektiboa xantaia baino ez...\nELA – CCOO – LAB – UGT– ESK – CGT – CNT sindikatuen oharra\nBizkaiko Batzar Nagusietako Enplegu, Inklusio sozial eta Berdintasuneko Batzordeak, joan den asteartean, uztailaren 17an arauz besteko proposamen bat aurkeztu zuten EH Bildu eta Podemosek, Foru Aldundiak Bulego eta Langeletako sektoreko langileen aldarrikapenak babes ditzan, CEBEKi dei egin diezaion eztabaida prozesua zabaltzeko eta bere konpetentzia eremutik lan egin dezan lan-baldintzak hobetzean.\nEAJ, PSE eta PPren botoekin izan zen baztertua proposamena.\nEAJtik adierazi zuten errespetua erakutsi behar diotela negoziazio kolektiboko mahaiari, bi aldek osatzen dutena, alde bien arteko KONTSENTSUA beharrezkotzat jo arren.\nAzkenik, PPk arabera, gauza bat da Aldundiak bitartekaritza lanak egitea, bi aldeek horrela nahi badute, baina ezin dugu inposatu administrazio batek negoziazio kolektibo bateko parte izatea, “injerentzia” izango litzatekeelako hori.\nOrain arte hitzarmenaren mahai negoziatzailearen 17 bilera izan dira.\nPuntu bakar bi dituen plataforma bateratua aurkeztu dugu ELA, CCOO, LAB eta UGT sindikatuok:\n1.\tBizkaiko bulego eta langeletako hitzarmena berreskuratzea 2013an zen bezala.\n2.\tSoldata-taulak eguneratzea urte hauetan galdutako eros-ahalmenarekiko.\nEz da oso argia izan beharra konturatzeko ez garela ari hobekuntzak planteatzen, 2009koak diren lan-baldintza berreskurapen ofizialak baino.\nMahaiaren lehenengo bileratik, CEBEKek adierazi du genuen hitzarmena berreskuratu nahi badugu bide bakarra dagoela: bi alderditan “aldatuz”, hau da, aintzintasuna eta gutxieneko bermean. Eta CEBEKek “aldatu” dioenean, “murriztu” edo “kendu” da benetan esan nahi duena.\nAintzintastasuna eta gutxieneko bermea kendu edo murrizteak soldata mugarik gabe izoztea ekarriko luke praktikan. Horregatik ezin dezakegu onartu.\nCEBEK, azken finean, egiten ari dena da PPk inposatutako lan-erreformari esker dituen tresna guztiak erabiltzea mahaia gainean xantaia bat jartzeko: kendu nizun hitzarmena nahi baduzu, esaidazu nola zauden prest berau okertzeko.\nXantaia honetara eramaten gaituzte EAJ, PSE eta PPk inolako lotsarik gabe. Hiru indar politiko hauek eufemismoak erabiltzen dituzte guri onena opatzeko baina beti ere xantaia honen baitan, ez dutelako busti nahi, hori injerentzia bat dela diotelako. Aldeen arteko berdintasunik ez dagoen xantaia esparru honi deitzen diote “negoziazio kolektiboa”. Eta oso lasai geratzen dira horrela.\nHelburu horiek praktikara eramateko daude instituzioak, injustiziaren biktima garenean eurengana jotzen dugun herritarren defentsan modu aktiboan parte eta esku hartu behar dutenak. Bestela, ezer ez egitea arduragabekeria bat da, errespetu falta eta adarjotzea.\nUste dugu irabaziak, zenbakiak eta kapitalaren gainetik beti gaudela pertsonak eta printzipioak. Eta zuek, EAJ, PSE eta PPko jaunak, defendatu ez eta botata uzten gaituzue gure lan-baldintzak okertu nahi dituztenak lagunduz. Badirudi CEBEKez ari garenean, gure ordezkariek ahaztu egiten dutela zertarako izan ziren aukeratuak.\nUrte hasieratik 3 greba egun eta 30 mobilizazio baino gehiago egin ditugu gure hitzarmenaren defentsan. Zuek “negoziazio kolektiboa” deitzen duzuen hori partida desorekatu eta injustua da, batzuk irabazteko karta guztiak dituztena eta beste batzuk bakarra baino ez, mobilizazioa.\nArazo bat duzue eta arduragabe batzuk izaten ari zarete. Ez CEBEK ez zuek ohitura arriskutsua duzue, ez duzue gogoratu nahi nortzuk garen ezta zein indar dugun. Horregatik, mobilizazioaren karta jokatzera goaz.\nHorregatik, epe laburrean, CEBEKekin batera, sektoreko enpresa eta entitateetan zalantzarik gabe gora egin duen gatazka-maila eta bere ondorioen erantzule eta konplize izango zarete.\nEpe ertain eta luzea gu geu, zuen erabakiak eragiten dien 23.000 pertsonak, izango gara gure botoarekin egin dugunaren erantzule bakarrak jende dezenteak ordezkatuak izatea edo zuen eskuetan jarraitu nahi dugula erabaki behar dugunean.\nAlderdi politikoek lan erreforman ahalbidetutako aldaketek eraman gaituzte hitzarmena galtzera. Alderdi politikoei laguntza eskatzen dieguenean, batzutan langileen eskubideen defentsa eta suspertze ekonomikoa aldarrikatzen dituztenean, EAJ, PSE eta PPk helarazten diguten erantzuna Pontzio Pilatosena dirudien aitzakia etikoa gehiago da Bizkaiko herritarren ordezkariena baino. Gera zaitezte gustora 23.000 langileri laguntzeko konpromisoa saihestu duzuela pentsatuz benetan argudio politak ez direlako nahiko, ekintzak dira axola dutena. Guk aurrera jarraituko dugu gure hitzarmenaren defentsan, zuen laguntza baldin badugu edo ez.\nbulego eta langelak


Lambrettaren itxiera - Ahotsak.eus\nLambrettaren itxiera Eibarko Lambretta lantegiari buruzko kontuak. Lantegiaren itxierari buruzko azalpenak. Lantegiaren bideragarritasun plana egin zuten. Geldialdian egon eta lana egiteagatik 100.001 pezetako zehapena ("sanción") jarri zioten Lambrettako langile bakoitzari.\nBideo hau erabili nahi baduzu, jarri gurekin harremanetan eta kalitate onean bidaliko dizugu. Ez ahaztu mezuan MAL-060-020 kodeko bideoa nahi duzula aipatzea: ahotsak@ahotsak.eus\nEibarko Lambretta lantegiari buruzko kontuak. Lantegiaren itxierari buruzko azalpenak. Lantegiaren bideragarritasun plana egin zuten. Geldialdian egon eta lana egiteagatik 100.001 pezetako zehapena ("sanción") jarri zioten Lambrettako langile bakoitzari.\nHagineko minez umetan


Haizea Martiartu: "Disko osoa lotzen duen haria euskal musika herrikoia da" - Bizkaiko Hitza\nHaizea Martiartu: “Disko osoa lotzen duen haria euskal musika herrikoia da”\n2020, martxoak 13 Albisteak, Bizkaia, Kultura 152\nSaxofoi jotzailea, moldatzailea eta konpositorea da Haizea Martiartu (Markina-Xemein, 1991). Bere musika ibilbidea Bartzelonan hasi zuen, Taller de Musicsen ikasten hasi zenean, eta, ondoren, Esmuc-en (Escola Superior de Musica de Catalunya) osatu zuen. Urte horietan guztietan, jazzaren eta musika modernoaren eszenan jardun du, formatu txikietan eta baita Big Band handietan ere parte hartuz. Talde horien artean, Fermin Muguruza, Andrea Motis, Jorge Pardo, Nina eta Susana Sheiman artistekin egin du lan, eta hainbat agertokitatik eta jazzalditatik igaro da. Orain, berriz, bere lehen diskoa kaleratzea erabaki du, lan pertsonalago bat.\nNola sortu zen Folketik Jazzera Ensemble proiektua?\nProiektua orain dela bi urte hasi nuen, Esmuc-eko azken ikasturtean. Justu, ikasketa amaierako kontzertua prestatzen nengoen, eta, konposatzen ari nintzela, konturatu nintzen euskal musikak, bai folkak eta bai tradizionalak, eragin handia zeukala nire jotzeko eta konposatzeko moduan. Eta hori guztia hartu eta Folketik Jazzera Ensemble-ren moduko proiektu bat egitea pentsatu nuen. Nire herriko musika folklorikoari omenaldia egin nahi nion; hau da, Euskal Herriko kantutegi herrikoia jazz begirada batetik berrinterpretatu.\nProiektu horretan ez zaude bakarrik. Nola osatu zenuen taldea?\nTaldea nahiko handia da jazz talde bat izateko. Esan daiteke ensemble bat dela eta ez ohiko jazz laukote bat. Niretzat, disko honetan, konposizioa oso garrantzitsua zen, eta, horrenbeste instrumentu edukita, kolore gehiagorekin eta konposaketa teknika askorekin jokatu ahal nuen. Ez da orkestra handi bat, baina ezta talde txiki bat ere, eta horrek ematen dizkidan aukerak aprobetxatzea izan da talde handiago bat eratzeko arrazoia. Haizezko musika tresna dezente gara; bederatzi musikarik osatzen dute Folketik Jazzera Ensemble, eta guztiek, bakarka eta taldeka, bere izaera pertsonala ematen diote bandari.\nEta orain diskoa aterako duzue. Zer-nolako musika izango du oinarri?\nProiektuak euskal abesti herrikoiak berrinterpretatzea du ardatz, euskal kanta ezagunak. Horrela, errepertorioan Aldapeko, Aita-semeak, Txoria txori eta halako abestiak daude. Martxoan grabatuko dugu diskoa, Bartzelonan, eta ekainerako kalean egotea espero dut. Aurretik beste proiektu batzuetan parte hartu dut, beste batzuekin grabatu ditut diskoak, baina hau da nire konposaketekin egiten dudan lehen diskoa, eta, horregatik, nahiko berezia eta pertsonala da.\nZergatik aukeratu dituzu kanta horiek?\nAukeratu ditudan kantak, azken finean, gazte nintzenean nire inguruan entzuten zirenak dira, euskal kulturan ezagunak diren kantak.\nKonposizio propioak ere barneratuko dituzu.\nEuskal folklorearen sonoritateetan oinarritutako konposizio propioak ere gehitu ditut, Zortzikoa-ren moduko erritmoak eta herri dantzak gogorarazten dituzten melodiak inspirazio gisa hartuta. Gutxienez bi kanta propio daude, eta, nahiz eta konposizio propioak izan, kanta horiek ere euskal musika dute oinarri. Izan ere, disko osoa lotzen duen haria euskal musika herrikoia da, baina nire ikuspuntu pertsonaletik interpretatuta.\nZenbat doinu izango dira guztira?\nDiskoak zortzi kanta edukiko ditu guztira; zortzi kanta horietatik zazpi bederatzikotean egin dira, eta bat laukotean.\nDiskoa finantzaketa kolektibo bidez finantzatzea erabaki duzu.\nDiskoa grabatzeko crowdfunding kanpaina bat egitea erabaki dut, disko bat argitaratzeak dakarren gastu ekonomiko handiari aurre egiteko. Zoritxarrez, gaur egun dagoen panorama kulturala ez da aproposena, eta pentsatu nuen ideia ezin hobea zela crowdfunding bidez proiektu hau aurrera ateratzea. Nire inguruko jende askok erabili izan du bide hori, eta ondo atera zaie, eta pentsatu nuen ideia ona izango zela kanpaina bat zabaltzea, lan hau ezagutzera emateko. Crowdfunding kanpaina Verkami plataformaren bidez egingo dugu. Martxo osoan eta apirilaren hasieran egongo da zabalik, eta 40 egun iraungo du guztira. Lagundu nahi duenak nahi duen beste diru jarri dezake, kopuru txikiagoa edo handiago izan daiteke, eta dohaintzen arabera, saria jaso dezake: diskoaren deskarga digitala, CD fisikoa, kontzerturako sarrerak eta abar. Verkami plataformak aukera ematen du diskoa aurretiaz erosteko, eta, era horretan, proiektua finantzatzea eta aurrera ateratzea ahalbidetzen du. Guretzat, laguntza handia da. Kanpainaren helburua 2.000 eurora heltzea da. Zenbateko horretara helduz gero, diru hori jasoko dut proiektua finantzatu ahal izateko; ez banaiz heltzen zenbateko horretara, ez dut dirurik jasoko. Hala ere, kopuru hori ez da izango nahikoa disko osoa ordaintzeko, nik ere diru gehiago jarri beharko dut, baina, helburu horretara helduz gero, gauza asko ordaindu ahal izango ditut.\nNon grabatuko duzue diskoa, eta zeinekin?\nGrabazioa martxo amaieran egingo dugu, Bartzelonako Underpool estudioan; apirilean eta maiatzean, kantak editatzen eta masterizatzen egongo naiz, soinu teknikariarekin. Behin dena grabatuta, diskoa fabrikara eraman, eta espero dut ekainaren hasierarako CDak kalean egotea. Gaztelupeko Hotsak diskoetxearen bidez kaleratuko dut diskoa. Diskoetxe euskaldun horrek jazz estiloko disko asko argitaratu ditu. Crowdfunding-eko dirua estudio orduak eta teknikaria, diskoa posible egin duten musikariak eta diskoaren diseinua eta fabrikazioa ordaintzeko erabiliko dut.\nZure lehen diskoa izango da; zelan animatu zara egitera?\nEsperientzia eta konposatzeko gogo eta sentimendu hauek guztiak islatzeaz gain, gogo handia nuen nire sustraietara itzultzeko. Omenaldi pertsonal bat egin nahi nion, maitasun guztiarekin, euskal kulturari eta inguratu nauen musikari.\nDiskoa kaleratutakoan, kontzertuak emateko asmoa daukazu?\nBehin diskoa aterata, espero dut Bartzelonan eta Euskal Herri aldean kontzertuak ematea. Laster jakinaraziko ditugu datak.\nKanpainarekin bat, lehenengo bideoklipa ere aterako duzu. Zelan egin duzue grabaketa?\nKanpaina abiarazteaz gain bideoklip batzuk grabatu ditugu. Bideo horiek estudioan zuzenean kamerekin grabatutakoak dira. Oso pozik nago emaitzarekin, eta pixkanaka-pixkanaka Youtuben argitaratzen hasiko naiz. Hiru bideo dira, eta, hiru kamera profesionalen laguntzarekin, oso bideo politak atera dira. Horri esker ikusi daiteke zelan eta non grabatu ditugun diskoko kanta guztiak.


Astelehena, 2019(e)ko abendua(r)en 02-(e)an 11:19etan\nTopic-en gorde eta erakutsiko dira\nNafarroako Gobernuak Figurillasko Erretaula txotxongilo-konpainiaren funtsa jaso du dohaintzan, Faro-Coma familiarena, Nafarroako Errege Artxibo Nagusian gordeko den dokumental-zatia, eta 385 txotxongilo eta dokumentalak ez diren beste objektu eszenografiko batzuk osatzen dutena. Foru Gobernuak aldi baterako utzi dizkio TOPIC - Nazioarteko Txotxongilo Zentroari, bertan gorde eta erakusteko.\nTxotxongiloak eta beste objektu eszenografiko batzuk, familia funtsaren zati banaezin bezala, Nafarroako Gobernuak TOPICi lau urterako egindako aldi baterako lagapen araubidean kontserbatu, zabaldu eta erakutsiko dira, beste lau urtera luzatzeko aukerarekin. Utzitako objektuek, txotxongiloez gain, Juan Farok egindako dekoratuak, gazteluak (horien artean, 1995eko “Retablillo de Navidad” altzaria nabarmentzen da) eta hainbat tresna dituzte.\nHitzarmenak aldi baterako erakusketa bat egitea aurreikusten du Vianako Printzea Erakundea - Kultura Zuzendaritza Nagusiarekin batera, eta baita Nafarroako Errege Artxibo Nagusiak egingo duen katalogo bat argitaratzea ere.


Ezpalak 2011. Iruñeko emanaldiaren kronika — dantzan.eus\nHemen zaude: Hasiera › Komunitatea › Ezpalak jaialdia › Ezpalak 2011. Iruñeko emanaldiaren kronika\nAurten behintzat eguraldiaren aitzakiarik izango ez genuela argi geratu zen goiz samarretik. Alde zaharraren eguna ospatzen zen gainera Iruñean eta giroa ere ziurtatuta zegoen. Dantzari eta musikarien lana baino ez zen falta.\nBazkaldu aurretik heldu ziren Iruñera Aragoi, Asturias, Galdakao, Italia, Frantzia eta Transilvaniako lagunak. Bazkaldu ondotik, 17:30etan ekin genion lanari, Alde Zaharretik egindako kalejirarekin. 18:00etan eman genion hasiera emanaldiari.\nDantzan lehenak etxekoak izan ginen. Duguna dantza taldeko kideok bi fandango eta beste bi arin-arin dantzatu genituen taldeko txistularien eta Iñaki Leibar trikitilari eta Itxaso Oregi panderojolearen laguntzaz.\nDugunaren dantza saioren ondotik heldu zen Aragoiko Xinglar taldearena. Ez dago esan beharrik jotak aparteko indarra dutela Aragoin eta horixe da Ezpalak jaialdian Zaragozako talde horrek eskaini zuena: Urrats berezi eta estilo indartsuz, bikotean eta soltean dantzatzen diren jotak.\nItaliatik, Vesubio eta Calabria eskualdeetatik zehazki, etorritako Rareca Antica taldeak eman zion segida dantza-solte jaialdiari. Italiako ingurune horretan bada dantza mota bat bikoteen arteko jokorako bidea ematen duena: Tarantella.\nItaliatik, berriro etxera bueltatu ginen, Galdakaoko Andra Mari dantzari talda jota eta porrusaldak dantzatzen ikusteko. Garai batean Euskal Herriko hainbat plaza eta erromeriatan egiten ziren dantza hauen gisako dantza motak. Denborarekin beraien agerraldi esparrua murriztuz joan bada ere, Andra Mari dantzari taldeak lan handia egin du Bizkaiko maisu eta dantzariekin pausu desberdin asko ikasi eta antolatzeko. Lan horren emaitza ikusi ahal izan genuen Ezpalak jaialdian, Iruñean.\nAndra Mariren gisan Transilvaniako Kikerics taldeak ere euren eskualdeko adineko dantzariekin eta dantzari profesionalekin ikasi eta landu zituzten. Barru-barrutik bizi dituzten dantza eta musika hauek eskaini zituen Kikericks-ek Iruñean, Transilvanian bikoteka dantzatzen dituzten ijito-dantza bizi eta indartsuak alegia.\nGorteiatzea helburu zuten Asturiaseko tradiziozko dantza solteen adibideak ekarri zituen Iruñara Vezos Astures taldeak. Larunbat arratsalde horretan jotak, a lo ligero (arin-arin, alegia), el baile de arriba eta el baile de los viejos gisako dantzak erakutsi zizkiguten. Denak, bikoteka dantzatzen diren dantzak dira.\nAzkenik, "La Bourrée Gannatoise" Auvergne (Frantzia) eskualdeko dantza taldea izan zen hango dantza ezagunenetakoak eskaintzen: Bourreak. Bikoteetan dantzatzen diren dantzak dira Bourree-ak, nahiz eta, bikoteak lerroetan antolatzeko joera izan ohi duten, horrela, Nafarroako ingurutxoen tankera hartzen dutelarik dantzaok.\nDantza taldeon emanaldia amaituta, ikusleen artean zeuden dantzarien txanda heldu zen, izan ere, Iñaki Leibar eta Itxaso Oregi lagunen eskutik dantzaldi irekia izan baikeguen postrea! Fandago eta arin-arin ederrak dantzatuz eman genion amaiera jardunaldiari.\nIruñeko Ezpalak jaialdiko argazkiak 1\nIruñeko Ezpalak jaialdiko argazkiak 2


10.980 euro batu ditu Harreman GKEak Filipinetara bidaltzeko - Arrasate - Goiena.eus\n10.980 euro batu ditu Harreman GKEak Filipinetara bidaltzeko\nJon Moñux 2014-03-27 19:21\nHarremaneko zuzendaria (eskumakoa) 10.980 euroko txekea ematen Alboaneko kideari.\n2013ko azaroan Yolanda tifoiak Filipinetan eragindako kalteak direla eta, Arrasateko Harreman GKEsk kanpaina bat abiarazi zuen dirua biltzeko. Atzo iluntzean, 18:30ean, hitzaldi bat egin zuen Harremanek Yolanda tifoiak izan zituen eraginen inguruan hitz egiteko eta Alboan GKEsri txekea entregatzeko.\nHitzaldian, Harremaneko Francisco Javier Ruiz de Munain zuzendariak eta Alboan GKEko kide den Octavio Romanok eskaini zuten hitzaldia. Amaieran, 10.980 euroko txekea eman zion Ruiz de Munarinek Romanori.\nErakundeko kideak pozik azaldu ziren arrasatearrengandik jaso duten laguntzagatik. Norbaitek dohaintzaren bat egin nahi izanez gero, dirua batzeko kontu korronte zenbakiak irekita jarraitzen duela jakinarazi dute taldeko kideek.\nAlboan organizazio jesuitak jaso ditu dohaintza horrek Harreman taldearen eskutik, baina beste dohaintza pribatuak eta publikoak ere izan ditu Alboan GKEsk. Guztira, hamabi herrialdetako hainbat organizazio jesuiten artean, 1.200.000 euro lortu dituzte Filipinetara bidaltzeko. Talde horretan sartzen den Alboan GKEak 40.000 euro lortu ditu.\nHarremanek batutako dirua, tifoiak gogor jo duen Culion isla birgaitzera bideratuko da. Culion 15.000 biztanle inguruko herri bat da, eta bertan, etxebizitzen ia ehuneko ehuna kaltetua suertatu da. Bestalde, arrantzatik bizi den herri bat da eta hainbat eta hainbat ontzik erabilgarritasun guztia galdu dute.\nArrantza berpiztea, etxebizitzak berreraikitzea, komunitate indigenentzako ebakuazio zentro bat eraikitzea, ikasleentzako barnetegi bat eraikitzea eta ingurumena ahal den neurrian berreskuratzea du helburu Harreman GKEak.


Otxandion jaio gerra garaian 0:47min\nAita 4 urterekin ezagutu Trabajadoreetatik bueltan 0:49min\nGurasoez eta euren familiez 3:13min\nOsabak ere gerran. Bat frankistek eroanda 1:52min\nFamilia Otxandiotik Iurretako Mallabienara 2:07min\nAmak etxeko mutilei ikasketak eman 1:39min\nUmezaroan udatan Otxandiora 1:14min\nEtxean euskaraz. Arreba frantsesetan sartzean zerbait aldatu 1:18min\nSeminarioan etxean baino hobeto jaten zuen 2:16min\nDerioko seminarioko hasierak: "aukeratuak" 2:50min\nSeminarioan zenbait gauzez ohartzen hasi 6:07min\nSeminarioan kontzientzia sozialaren lehenengo izpiak 5:16min\nEliza Durangon: Manterolaren isuna, apaiz berriak eta aginte zaharra 5:35min\nSeminarioan: Gernikako Aberri Egunera joateagatik ikasturtea suspenditu 3:58min\nSeminarioan zegoela "339 apaizen idazkia" 3:45min\nSeminarioan elizaren estruktura zalantzan jartzen hasi 2:59min\nAita mezatara joaten hasi semeak seminarioan jarraitu ahal izateko. Imanolek ez joateko esan 2:17min\nMeza Barria Durangon eman eta apaiztu 1:15min\nLa Arboledara abade: abade-langileak 7:24min\nLa Arboledan abade: Barakaldon emandako hitzaldi bategatik prozesatu 6:29min\nLa Arboledatik Trianora: behin bakarrik sartu konfesionarioan 2:29min\nHitzaldi baztuk antolatu eta poliziak debekatu 9:42min\nHiru apaiz atxilotu Bilbon iraultza sobietarraren 50. urteurrenean 2:42min\nHitzaldiagatik epaiketa Madrilen TOPean 1:50min\nBartzelonara ihes 4:03min\nIhesean: Bartzelona, Perpignan eta Belokeko monastegia 6:35min\nHernanin ezkutuan lanean eta guardia zibilak agertu 4:04min\nDurangora bueltan elizatik urrunduta. Gernikara aldatu 4:45min\nGernikan edari banatzaile baina etxea beti zabalik 6:20min\nBilbon. Ageriko eta ezkutuko lanetan 3:47min\nGasteizen. Michelinen sartzen saiatu. Cablenorren hasi. 5:20min\nEzkontza izan ez zen ezkontza eta ospakizun "berezia" 7:24min\nGasteizko lehenengo bilera klandestinoak. PCEren rola 7:32min\nGasteiz. Lantegietako asanbladak eta aldarrikapen bateratuak 4:54min\nGasteiz. 1976ko martxoaren 3ko hilketak eta ondorioak 5:13min\nMartxoaren 3ko gertakariengatik atxilotu eta Carabanchelgo erreformatoriora 4:09min\nCarabanchelgo kartzelaldia: preso sozialen mugimendua, gose greba, amnistia… 7:34min\nMartxoaren 3koa eta gero patronalak jarrera aldatu. UGT eta CCOOren rola 5:09min\nGerora egindako lan ibilbidea 7:04min\nGoio Olabarria anaia gazteari buruz 8:31min\nAmak Goio koarteleteik etxera eroan zuenekoa 2:30min\nGoio Olabarria ETAko militantea Ispasterren hila 4:48min\nOtxandion (Aramaioko aldean) jaio zen Imanol 1937an, artean gerra garaia zela. Aita, frankistek zigortua, hiruzpalau urterekin ezagutu zuen, Langileen Batailoietako zigorra bete ostean itzuli zenean. Aitaren aita berriz, Durangoko bonbardaketan hil zuten.\nOtxandiotik Iurretara aldatu zen Imanolen familia. Zazpi seme-alaba ziren. Imanolek Durangoko Maristetan ikasketak egin ostean Derioko seminariora jo zuen. Han kontzientzia sozial eta politikoa itzartu eta, apaiztu ostean, Meatzaldean aritu zen apaiz-langile. Errejimenaren aurrean isilik egon ez, klandestinoak abade-etxean aterpetu… Hainbat arrazoigatik Iparraldera ihes egin behar izan zuen.\nBehin handik itzulita, abadeteza albo batera itzita, lan-munduan murgildu zen eta Gasteizen kokatu bere bikotekidearekin 1975ean. Gasteizko 1976ko grebak bertatik bertara ezagutu zituen, martxoko 3ko hiketak barne. Baita horregatik kartzela ezagutu ere.\n1980an anaia gazteena, Goio Olabarria ETAko militantea, Ispasterren, guardia zibilaren konboi baten kontrako erasoan hil zen.\nDiktaduraren eta osteko trantsizioaren lekuko aparta da Imanol, klandestinitatean mugitzen zen mugimendu politiko eta sozial oso baten begirada ematen diguna.


ZERGATIK DA ORDENAGAILUA BEROA? CAUSES - GALDERA ERANTZUNA - 2019\nZergatik dago ordenagailua beroa?\nOrdenagailu edo ordenagailu eramangarri baten gainkarga eta auto-itzaltzea fenomeno arrunta da. Arazo hori udan sortzen denean, erraz deskribatu daiteke gelako tenperatura altuak. Baina askotan termorregulazioko arazoak ez dira denboraldiaren mende daude eta orduan ordenagailua oso beroa zergatik dagoen jakitea beharrezkoa da.\nPasta termikoaren lehortzea\nHozkailu ahula edo akastuna\nAskok fitxa eta exekutatzen ari diren aplikazioak\nProzesadorearen zati nagusietatik ateratzen den hautsa kentzea beranduago, eroankortasun termikoaren urratzea eta bideo txartelaren edo disko gogorreko tenperatura handitzen duen faktorea da. Ordenagailua "zintzilikatzen" hasten da, soinuaren atzerapena badago, beste gune batera igarotzea denbora gehiago behar da.\nOrdenagailuaren eskuila edozein motatako: eraikuntza eta artea\nGailuaren garbiketa orokorrean, xurgagailu bat behar duzu, pita estua eta eskuila leuna. Gailua sare elektrikoetik deskonektatu eta gero, beharrezkoa da sistemaren unitatearen alboko estalkia kentzea, barruko arretaz xurgatu.\nFreskatzailearen palak, aireztapeneko parrilla eta prozesadore-taulak guztiz eskuila batekin garbitu dira. Inola ere ez da ura eta garbiketa soluzioak erabiltzea baimentzen.\nErrepikatu garbiketa prozedura 6 hilabetez gutxienez.\nOrdenagailuan beroa igortzeko maila handitzeko, substantzia likatsu bat erabiltzen da - koipea termikoa, prozesadore nagusiko taulen azalera aplikatzen dena. Denborarekin, lehortzen du eta ordenagailuaren zatiak berotu ahal izateko babesten duen gaitasuna galtzen du.\nThermopaste-k arretaz aplikatu behar luke beste ordenagailu batzuen zikinak ez jartzeko.\nPasta termikoa ordezteko, sistemaren unitatea partzialki desmuntatu egin behar da - horma kendu, deskonektatu fan. Gailuaren erdialdean plaka metalikoa dago, non itsasgarri termikoaren aztarnak aurki ditzakezu. Kentzeko, alkoholarekin egosita dagoen kotoi-zur bat behar duzu.\nGeruza berri bat aplikatzeko prozedura honako hau da:\nProzesadorearen eta bideo txartelaren azal garbitutako hodi batetik, itsatsi itsatsi itsatsi - bai tanta baten forma, bai txip fin baten erdian. Ez utzi gehiegizko termikoko substantziaren zenbatekoa gehiegizkoa.\nPlastikozko txartel batekin itsatsi dezakezu gainazalean.\nProzedura amaitzean, instalatu pieza guztiak.\nOrdenagailu freskoago bat aukeratzerakoan, lehenik eta behin, zure ordenagailuaren ezaugarri guztiak aztertu beharko dituzu.\nProzesadoreak hozte sistema batekin hornituta dago. Ordenagailu batek huts egiten duenean, ordenagailuaren funtzionamendua arriskuan dago. Berotze iraunkorrak matxura larriak eragin ditzake. Gaitasun txikiko hozgailua ordenagailuan instalatuta badago, hobe da eredu modernoago batekin ordeztea. Fanak ez duela funtzionatzen duen lehenengo seinale da palen biraketa errotik bereizitako zarata falta.\nHozte-sistema berreskuratzeko, fan unitatetik kendu egin behar da. Gehienetan, erradiadorearen gainean erantsita dago zintzilik bereziarekin eta nahiko kentzen da. Pieza zaharra leku zaharrean instalatu behar da eta tapa finkatzeko. Palenaren biraketa nahikoa ez bada, ez da lagungarria izango duten zaleen ordezkapena, baizik eta lubrifikazioa. Normalean prozedura hori aldi berean egiten da sistemaren unitatea garbitzekoarekin.\nBero-berotu eta ordenagailuaren izozketa detektatzean, gailua gehiegizko programek ez dutela kargatuko ziurtatu behar duzu. Bideo, editore grafikoak, online jokoak, Scype - hori guztia aldi berean irekita badago, ordenagailua edo ordenagailu eramangarria ezin da karga jasan eta deskonektatu.\nErabiltzaileak erraz ohartuko du hurrengo irekiera fitxa bakoitzean ordenagailua motelago hasten dela.\nSistema eragiketa normala berreskuratzeko, behar duzu:\nziurtatu ordenagailua pizten duzunean programa gehigarriak ez badituela, utzi softwarea bakarrik - birusen aurkako kontrolatzaileak eta fitxategiak beharrezkoak diren lanetarako;\nez erabili bi edo hiru lan fitxak nabigatzaile batean;\nez ikusi bideo bat baino gehiago;\nbeharrezkoa ez bada, "ez" erabilitako programa itxi.\nProzesadorea etengabe berotzen ari den arrazoia zehaztu aurretik, egiaztatu ordenagailua zein tokitan dagoen. Aireztatze sareek ez dute horma edo altzari estuan tartekatuko.\nOhe edo sofa batean jarritako ordenagailu eramangarri bat erabiltzea komenigarria da zalantzarik gabe, baina gainazal leunek aire beroa isurtzea galarazten dute eta gailua gehiegi berotu egiten da.\nErabiltzaileak ordenagailuak berotutako arrazoi zehatzak zehazteko zaila badu, gomendagarria da master profesionala harremanetan jartzea. Zerbitzu ingeniariek "diagnostikoa" ezarriko dute, beharrezkoa izanez gero, beharrezko piezak ordezkatzeko.


arnoa esklabuendako: HOTZAK, laugarren eguna (XIII)\nZenbat gradutan ote geunden? Auskalo. Onartzen dut hozbera naizela, baina hogeita hamar gradu zero azpitik eginen zituen bederen. Edo gehiago. Hozten jarraitzen bazuen, ez nekien nola agoantatuko nuen. Telebistan izaten diren bizirauteko realityak ikustean, beti galdetu izan diot nire buruari ea zergatik ez ote diren binaka edota inkluso hirunaka lo-zakura sartzen, eta orain ni gauza bera ari nintzen egiten. Bizpahiru buelta eman nizkion ideiari. Argi zegoen Jonekin ez nintzela sartuko, ez geneukan hainbertzeko konfiantzarik. Gainera, bere begirada zegoen, otsoak harrapakinari zuzentzen dion begirada. Astoa saldu eta mandoa erosi pentsatu nuen. Hotza saihesteagatik gau guztia beldurrez egon behar banuen, akabo negozioa.\nBeraz, Karlos eta Karmeloren artean zegoen afera. Biak ala biak lagunak nituen, txikitatik. Konfiantza handia geneukan eta banekien beraiekin lo egiteko eskatuz gero, biek emanen zidatela baietza gaizki pentsatu gabe. Izan ere, aski ongi zekiten zer sentitzen nuen Aitorrengatik. Beharbada, edo ez, Karmelo aukeratzea zen logikoena, homosexuala zelako, eta gaizki ulertuak (edo tentazioak?) ekiditea errazagoa izanen zelako.\nEdozein modutan, eta ez galdetu zergatik, zerbaitek erraten zidan norbaiti proposatzekotan Karlosi proposatuko niola azkenean. Aitorrek hanka egin zuenetik arras ongi zaintzen ninduen Karlosek, telefonoz deituz eta abar, eta ahal zuen neurrian, arreta handiz gainean egonez, animoa eta itxaropena gal ez nitzan. Gainera, super-mega-lo-zaku berria zeukan.\nBigarren postua egokitu zitzaidan sokadan, Karmeloren gibeletik. Aitzineko egunetan bezala, eguraldiak ez zuen batere laguntzen, eta haize bortitza zebilen. Tarteka harri bat edo bertze erortzen zen Karmelo zebilen tokietatik eta, domino ekidinezin batean bezala, nik ere bota nien nahi gabe harri solteren bat nire gibeletik zetozenei.\nIzotz eskalada hasi zelarik nik aseguratu nuen Karmelo eta, hitzik erran ez bazuen ere, jakin banekien nahiago zuela Karlosek aseguratu izan balu. Horregatik edo hargatik ez nuen sobera seguru ikusten eta hegaldi polita egin zuen erori zelarik. Despistatu zela erran zuen, baina konfiantza falta zelakoan nengoen ni, sokada bereko kideen arteko konfiantza falta, hain zuzen.\nSobera pentsatu gabe, nire burua proban paratzeko, edo soka-kideen konfiantza irabazteko, edo biak, soka-buru joateko erran nuen.\nLuze gabe, Karmelok hain era kezkagarrian iragarria zidan Milentas de Bozes izeneko paretara ailegatu ginen. Egia erran ez zen erraza ikusten eta tarte hori Shackletonen Bideak zituen gakoetako bat omen zen. Errespetuz, goitirantz begiratu nuen, aukera ezberdinak baloratu aldera. Zentzumen guztiak zorroztu nituen, baita beldur apur bat sentitu ere. Ongi zegoen hori. Beldur apur horrek adi-adi mantenduko ninduen eta, arreta galdu gabe, ahalik eta seguruenen jokatzera bultzatuko ninduen, erlaxatzen utzi gabe. Beldur apur hori behar nuen, neurrian eta kontrolaturik betiere. Beldurra, berez, ez da arazo bat, ezta beldurra duzula onartzea ere. Arazoak etorriko ziren baldin eta beldur hori izu bihurtuko balitz;,, izan ere, beldur punttu batek zentzumenak zorroztera eramaten zaitu. Izuak aldiz, blokeatu egiten zaitu. Izuak ez dizu pentsatzen uzten, eta horrelako paretatzar batean arazoak erran nahi du horrek, komeriak.\nArraildura estu batetik abiatu nintzen, pazientziaz, etxea behetik goiti hasiz. Emeki-emeki paretaren zati sentitu nintzen, eroso. Oinen eta eskuen artean sortzen zen desoreka orekatuan ikusi nuen nire burua, aitzina segitzeko ardura betez. Izotza kexatu egiten zen, kristal hautsien soinua imitatuz. Niretako musika bezalakoak ziren izotzaren aieneak, eta aske sentitu nintzen grabitatea haustean, grabitatea preso atxikitzen gaituen indar ikusiezina bailitzan. Askatasuna hitzaren hizki guzti-guztiak dastatu nituen paretan goiti eginez.\nAitzinera jarraitu nuen, konplexurik gabe. Burua eta gorputzeko gihar guztiak senti nitzakeen, bakoitza bere tokian, baita zeharo uztarturik eta koordinaturik ere bere funtzioa betetzen, konbinazio geldiezina osatzen. Kasik erraten ahal da militarki betetzen zituela gorputzak buruaren aginduak. Nire ehuneko berrehunean nengoen, zalantza ñimiñoena egin gabe.\nAltura atzendu nuen, arriskua, baita hotza eta haizea ere. Burutik giharretara zihoazen aginduak baino ez nituen entzuten. Haizea isildu egin zen, elurra eta izotza berotu. Nire gorputzetik atera izan banintz bezala, paretaren erdian ikusi nuen nire burua, bertze perspektiba batetik, zelatan dagoen Anaia Nagusiaren begia nirea bailitzan. Pareta aztertu eta mugimenduak diktatzen zizkidan begiak. Mugimendu bat, bertze bat, metro bat eta bertze bat. Lurretik dabilen koadrupedoa sentitzen nintzen paretaren bertikaltasunean, gizakiaren jatorrietara itzuli izan banintz bezala. Eta konturatu gabe hori ari nintzen egiten, jatorrira itzultzen. Ordura artio jaun eta jabe nenbilen kirol-eskaladan, alpinismotik zetorren eskaladan, alegia. Bada, Milentas de Bozes-en mendian bertan paretak igotzearen esentzia hutsera ari nintzen itzultzen.\nIlargi betea pasatutakoan, berriz gizaki bihurtu eta egin dituen sarraskiak gogoratzen ez dituen otso-gizonaren moduan eta bertara teletransportatua izan banintz bezala, Milentas de Bozes paretaren bukaerara ailegatu nintzen, egindako balentriaz sobera kontzientea izan gabe oraindik. Segituan, lekuak eskaintzen zuen talaia naturaletik, inguruak aztertu nituen. Hondar orduetan egindako bidea eta nire hiru soka-kideak ikusi nituen, baita Mer de Rêves haranaren zatitxo bat ere lainoak utzi zidan apurrean.\nErregina ez, arrano sentitu nintzen. Eta bizia ikusi nuen.\nHarri hura azpiko harana ikusteko talaia zen moduan, niretzat mendia bizia ikusteko talaia zen, bizirik nengoela sentitzekoa. Gure bizimodu eroak ez digu bizia sentitzen uzten eta aterabiderik gabeko espiral horretan eskalada etena zen, mozketa, iraultza, gure burua bertze perspektiba batetik ikusteko aukera. Jendea hain dago lanpeturik bizitzeko ahaleginetan non ez den konturatzen bizirik dagoela.\nNi bizirik nengoen, eta Milentas de Bozes-en zegoen arranoa nintzen.\n-Biba hi, neska! -zoriondu ninduen Karlosek besarkada batekin niganaino ailegatu zelarik. Gero, bere burua eskaini zuen- Hemendik aitzin, nahi badun, ni neu joanen naun soka-buru.\nKarlosek elurra eta haize bortitzaren artean ireki zuen bibakeraino falta zen bidea. Eguraldia zertxobait hobetu arren, lan gogorra egokitu zitzaion. Eta luzea. Kanpamentua muntatu genuelarik, erabat hoztuta ikusi nuen.\n-Hurrengo ateraldia Arnedillora egin behar dugu -erran nuen Karlosen eskuak berotzeko ahaleginean nire eskuen artean igurtzen nizkiola.\n-Nahi dunan lekura infernu hotz honetatik urrun baldin badago.\n-Hor ere eskalatxeko bideak daude, esta? -galdetu zuen Jonek.\n-Bai, baina bueno, nik ur termaletara erraten nuen, egun hauetan sufritzen ari garen hotza atzentzen saiatzeko.\n-Apoyo la moción.\n-Egia esan behar badut, ni ere gustura sartuko nintxateke ur beroko putxu batean.\n-Aupa zu, Jon, nintzateke eta guzti! -sartu zen Karmelo isekari.\n-Hori duk hori, ur beroko putzuak! Hori paradisua!\n-Tira, nik Arnedillo erran dut, paradisua nahi baduzu, Karibera joan beharko dugu…\n-Hara bertzea, honek beroa nahi du eta bero dago gainera!\n-Benga, benga, ez izan asto-zakilak. Kubara joaten den oro ez da larrua jotzera joaten, eta aski ongi dakizu zuk hori.\n-Arrazoia dun, ba omen zegon bat edo bertze ezetz, baina galdetu Amaiurren -bota zuen Karlosek ironiaz-, urtero ateratzen da mutil-zaharren karabanaren bat, mendebalde urrunean bezala.\n-Ez izan ergela Haibol. Infernu hotz honetatik urrun nahi zenuen, ezta? Bada, Kuba poliki urrunago dago Arnedillo baino.\n-Definitiboki, hotzak gure argudiatzeko gaitasun guztia indargabetu du. Ze demonio ari gara Arnedillo Kubarekin konparatzen?\nEgilea: arnoa esklabuendako ordua: asteazkena, maiatzak 27, 2015


Elkarlanaren bideak | Berria.eus\n2012-02-15 / Mikel Lizarralde 0\nBitxiak eta paradoxikoak dira politikaren eta politikak eragiten dituen harremanen bideak. Duela urte pare bat hesiaren beste aldean zegoena balizko kolaboratzaile bihur daiteke denborarekin eta testuinguru politikoa lagun.Horregatik, ez luke inor harritu beharko Antonio Basagoitik EAJren «konplizitatea» lortzeko gogoa agertu izanak. ETAk jarduera armatua utzi izanak bestelako konplizitateak ere eragin ditu, eta horren lekuko hor daude lehendabizi Bilduren eta ondoren Amaiurren inguruan sortutako hauteskunde proiektuak, etorkizunean ere abertzaleen artean kolaborazio esparruak izan daitezkeela eta izango direla adierazten duten egitasmoak.Adostasun espazio bat bilatzeko eskatzen duenean, baina, bere eremura eraman nahi ditu Basagoitik jeltzaleak. Orain dela bi urte Jaurlaritza kentzen lagundu zuenean ez bezala, gaur egungo egoera politikoa kudeatzeko beharrezkoa zaio EAJ, hesiaren beste aldean gainerako abertzaleak bat eginda ikusten dituelako.\nElefantea bide erdira atera dute


Indarkeria Matxista Birpentsatzen: Feminismotik Erantzunak Martxan!!\nEuskal Herriko Emakumeen Mundu Martxa (EMM) osatzen dugun talde eta eragileei betidanik kezkatu gaitu indarkeria matxista, urte guzti hauetako jardunean oinarrizko aldarrikapen eta jardun izan dugu. Azken urte hauetan Mugimendu Feminista, beste eragileekin batera, indarkeria matxistari erantzuteko estrategia berriak eta hausnarketa berriak bideratu ditu, horregatik uste dugu aproposa dela Euskal Herriko Mugimendu Feminista batzea eta Indarkeria Matxistaren inguruko hausnarketa eta adostasun zabal bat berriro ere bideratzea.\nDakizuen moduan aurreko urriaren 14ean EHko Mundu Martxaren asanblada orokorra burutu genuen indarkeria matxistaren jaurdunaldiak aurkeztu eta gure protokoloaren lehenengo analisi bat egiteko. Lantaldeka gaur eguneko protokoloaren hutsune, indargune, aukera, arriskuak eta hobetzeko proposamenak landu genituen. Etorri ez zinetenentzat, jaurdunaldiak baino lehen atxikituta doan taula bete eta bidaltzeko aukera izanen duzue. Ekarpen guztiak sistematizatuko dira eta propotoloa berritzeko oinarri izango ditugu\nIZENA EMATEA:HEMEN SAKATU


ELHUYAR Basque Research - Albistea: Urdaileko minbiziak jotako pazienteen iraupena luzatzen duen molekula bat identifikatu dute\nHasiera > Albisteak > Urdaileko minbiziak jotako pazienteen iraupena luzatzen duen molekula bat identifikatu dute\nUrdaileko minbiziak jotako pazienteen iraupena luzatzen duen molekula bat identifikatu dute\nNoiz argitaratua: 10/09/14 | Kategoria: Ikerketa | Gaiak: #Biziaren zientziak #Osasuna\n“451 mikroRNA molekula kantitate handietan dutenean hobeki erantzuten diote urdaileko minbiziak jotako pazienteek kimioerradioterapia-tratamenduari, eta denbora luzeago irauten dute bizirik”, azaldu du Jesús García-Foncillas doktoreak, Ikerketa Mediko Aplikatuaren Zentroko Farmakogenomika Laborategiko ikertzaile nagusi (CIMA) eta Nafarroako Unibertsitatea Klinikako Onkologiako zuzendariak. Hori da CIMAn izan den Espainiako Farmakogenetikako eta Farmakogenomikako Elkartearen IV. Kongresuan aurkeztutako emaitzetako bat da.\nBanako jakin batek tratamendu jakin baten aurrean izango duen erantzunaren atzean dagoen oinarri genetikoa ikertzen du farmakogenetikak, baita ea erreakzio toxikorik izango duen ere. Bestalde, farmakogenomikak gaixotasun jakin bati lotuta dauden mekanismo molekularrak eta biologikoak aztertzen ditu, botika berriak garatu ahal izateko. “Badakigu molekula txiki batzuen, mikroRNA molekulen, kantitate bat edo beste izateak oso erantzun desberdina eragiten duela botika jakin baten aurrean. Izan ere, dagoeneko ekin diote jarduera klinikoan dabiltzanak horrelako ikerketak egiteari; adibidez, K-RAS genearen mutazioak ikertzen ari dira koloneko minbizian, edo EGFR genearenak biriketako minbizian. Ikerketa horiei esker, paziente bakoitzaren neurrira egindako tratamenduak bideratu daitezke”.\nZientzialarien biltzarrean aurkeztutako ikerketan 451 mikroRNAk urdaileko minbizian duen rola aztertu dute. “Molekula hori maila handian espresatuta duten gaixoek luzeago irauten dute bizirik, eta, hortaz, tratamenduarekiko erantzunaren biomarkatzaile bihur liteke molekula”. Beste saiakuntza batzuetan ere badabiltza CIMAko ikertzaileak: 192 eta 215 mikroRNAk aztertzen ari dira fase aurreklinikoan. Bi molekula horiek koloneko minbiziaren kontrako botikekiko erantzunean eragiten dute.\nGaixotasun psikiatrikoak eta kardiobaskularrak\nFarmakogenetika frogatzen ari da minbizirako erabilgarria izateaz gainera beste diziplina batzuetan ere eraginkorra dela; adibidez, psikiatrian. Hala, gaur egun tratamendu indibidualizatuagoa eman dakieke arazo psikotikoek eta epilepsiak jotako pazienteei.\nGoraldian dagoen beste alor bat gaixotasun kardiobaskularrena da. “Gaixotasun horretan garrantzitsuena tronbosiak kontrolatzea da, garun-hodietako istripuekin lotuta baitaude tronbosiak. Gene jakin batzuk ikertzeak —ALOX5AP genea, esate baterako— paziente bakoitzari hobekien datorkion botika-tratamendua zehazten lagun dezake”, azaldu du García-Foncillas doktoreak.\nCIMAko ikertzailearen ustez, “ikerketa genetiko eta farmakologikoen bateratzea bide bat da gaixo bakoitzaren tratamendua eta osasun-baliabideak optimizatzeko. Horri esker, botika-dosi egokiak erabili ahal izango ditugu, albo-ondorioak txikiagoak izango dira eta erantzun terapeutiko onena duten pazienteekin erabiliko ditugu”.\nPrentsa-oharra, gaztelania, Universidad de Navarra


Mendialdea – Lantegia: Zahartze aktiboa ahalduntzeko tresna gisa – LAIA Eskola\nMendialdea – Lantegia: Zahartze aktiboa ahalduntzeko tresna gisa\nUrriaren 20(e)an @ 16:00 - 19:00\n« Aramaio – Gorbeilaldeko Irakurle-Klub feminista euskaraz\nLantegi honetan, elkarrekin topo egin eta gure bizi-ibilbideak partekatu ahal izango ditugu, pertsonalak baina aldi zerean kolektiboak. Autozainketa eta autoestimua landuz, aurkikuntza pertsonal eta kolektiborako gune bat eraikiko dugu, elkartasun sareak eratuz.\nBatzuetan, izan nahi dugunaren eta gure inguruneak eskatzen digunaren arteko bidegurutzea ere aztertuko dugu. Hori guztia, gure bizitzan beharrezkoak diren aldaketak egiteko eta bizitzaren azken etapa honetan kontzienteago eta behar bezala bizitzeko.\nZahartze-prozesu horretan, emakume helduek eta gizonezkoek dituzten desberdintasunak eta antzekotasunak azaldu eta hausnartuko ditugu.\n2020ko urriak 6, 13, 20 eta 27\nastearteak 16:00etatik 19:00etara\n2020ko urriak 6 eta 20 Santikurutze Kanpzeuko Erretiratuen Aretoan\n2020ko urriak 13 eta 27 Maeztuko zentro soziokulturalean\nInma Merino, norberaren eta taldearen emozioak kudeatzeko hezitzailea\nArraia-Maeztu, Álava España\nWEB Formularioa / berdintasuna@arabakomendialdea.eus / 945 405 424


Atzo iritsi ziren euskal folkloreari buruzko auzolandegian parte hartuko duten gazteak — dantzan.eus\nHemen zaude: Hasiera › Hemeroteka › Atzo iritsi ziren euskal folkloreari buruzko auzolandegian parte hartuko duten gazteak\nAtzo iritsi ziren euskal folkloreari buruzko auzolandegian parte hartuko duten gazteak\nEstatuko leku desberdinetatik etorri dira gure dantza eta musika ezagutzera\nAsier Aranbarri alkateak eta Kultura zinegotziak, Jose Luis Arrizabalagak, eman zieten ongietorria. Azkoitiaren izenean adierazi zieten ateak zabal-zabalik dituztela beren bisita honetan. Ondorengo 15 egunetan egitarau luze eta zabala izango dute, eta euskal folklorea, buru belarri, izango dute eguneroko ogia, Bizkargi Musika Eskola eta Sahatsa Dantza Taldearen eskutik. Ardura dutenen esanetan bihar bertan goizeko 10etan, Eneritz Epelderen eskutik, dantza sueltoa ezagutuko dute Bizkargi Musika Eskolan. Larunbatean berriz, Gipuzkoako kosta ezagutzera joango dira, eta gaueko 10:30ean, Plaza Berrin Hilbera eta Rakel Pujanaren musika saioia entzuteko saioa izango dute.\nIgandean, mendi irteera, eta astelehenetik aurrera, Bizkargi Musika Eskolan saiatuko dira, trikitixaz, akordeoiaz, perkusioaz. Entseiu-kontzertu didaktikoa izango dute ere, Isturi Taldearen bitartez, Garikoitz Mendizabalen eskutik. Hurrengo astean berriz, Sahatsa Dantza Taldearen lokaletan izango dute hainbat euskal dantza ikusgai. Zarauzko Keller lantegira bisita bat egingo dute, txistu eta gaita-dulzainak nola egiten diren ikustera.\nHurrengo egunetan emango dugu gazte hauen eguneroko jardunaren berri zehatz-mehatz. Lehenengo txanda hau uztailak 25a arte izango da. Bigarren txandakoak uztailak 28tik abuztuaren 12a arte izango ditugu hemen. Txanda honetan ere beste hamabost gazte hurbilduko dira.


Jarraipen zabala izan du Lantegi Batuak-eko langileek egindako grebak | LAB SINDIKATUA\nZerbitzu Publikoak Zerbitzu Soziokomunitarioa Jarraipen zabala izan du Lantegi Batuak-eko langileek egindako grebak\nJarraipen zabala izan du Lantegi Batuak-eko langileek egindako grebak\nLantegi Batuak-en greban daude, hitzarmena hobetzeko. Mobilizazioen baitan, manifestazio bat egin dute Bilbon, Jesusen Bihotzetik Bizkaiko Foru Aldundiaren egoitzaraino. Grebak %60tik gorako jarraipena izan du, eta tailerrak itxita egon dira.\nLantegi Batuak desgaitasuna duten pertsonei enplegua ematen dien fundazioa da. 2.200 langile eta 21 lan-zentro ditu. Industria eta zerbitzu sektorean aritzen da.\nEnpresa-batzordea mobilizazioekin hasi da hitzarmenaren alde. Abenduaren 1ean eta 15ean manifestazioak egin zituzten Bilbon, eta abenduaren 4 eta 11an kontzentrazioak lantokietan. Gaurko, egun osoko greba deitu dute.\nAurreko hitzarmena 2017ko abenduaren 31an amaitu zen eta 10 hilabete daramatza enpresa-batzordeak berria negoziatu nahian.\nAurrerago, 2012tik 2014ra izoztuta izan zuten hitzarmena eta 2015 eta 2017 artean %1eko soldata-igoera izan zuten urtero.\n2018koa izan da enpresaren azken eskaintza, zuzendaritzaren esanetan mugitu ezinezkoa dena:\n–\tHitzarmena indarrean egongo litzatekeen urte bakoitzerako (2018-2020) %1,17ko batez besteko egoera gutxien kobratzen duten kategorientzat (15.645,74 euro edo gutxiago).\n–\tIgoerak handiagoak izan litezke lortutako emaitzen arabera. Enpresa-batzordeak ez du honekin bat egiten, Lantegi Batuak-eko langileek ez dutelako erabakitzeko ahalmenik enpresaren erabaki estrategikoetan.\n–\tHobekuntza urriegiak eskubide sozialetan.\nEnpresa-batzordearen arabera, hau guztiz ez nahikoa da, ondorioz, mobilizazioak egin dituzte, gaurko grebarekin eta manifestazioarekin amaitu direnak.\nMunduko Medikuak erakundearen Nafarroako hiru langileren kaleratzea salatu dugu\nMunduko Medikuak erakundearen estatu mailako zuzendaritzak Nafarroako egoitzan egindako azken erasoa salatu dugu\nGipuzkoako helduen egoitzetako langileek kalera atera dituzte berriro euren aldarriak\nArabako helduen egoitzetako langileak berriro mobilizatu dira, hitzarmen propio eta duin baten defentsan\nNafarroako zahar etxeetan nagusi den eredu kapitalistak ahalbidetu due Kasedakotik zuzendaritzak langileei ordaindu gabe ihes egitea


Oarsoaldeko Hitzaliteratura Archives - Oarsoaldeko Hitza\nby erik gartzia\t- Abe 5, 2018\nBeldurrarekin piztuko dute irakurzaletasunaren harra\nby ikerne zarate\t- Abe 4, 2018\nAdur, adur ez naiz zure beldur aretoa zabalduko dute hilaren 10ean (astelehena) Errenteria-Oreretako haur liburutegian. Iniziatibaren atzean Galtzagorri elkartea dago, eta helburua, berriz, haur eta gazteen artean irakurzaletasuna sustatzea eta euskarazko literatura suspertzea....+ Irakurri\nIrakurketa Taldekoek ‘Egunsentiaren esku izoztuak’ aztertuko du gaur\nby erik gartzia\t- Aza 20, 2018\nXabier Lete zenaren olerki bilduma sarituari buruz hitz egingo dute; datorren hilabeterako Najat El Hachmiren 'Azken patriarka' irakurri behar dute....+ Irakurri\nAiako Harria eta intxixuak, Edu Zabalaren eleberriaren protagonista\nby erik gartzia\t- Urr 24, 2018\n'Aiako, Intxixua' izena jarri dio liburuari; Oarso Bidasoan kokatu du eleberria, eta magiak paper garrantzitsua jokatzen du bertan....+ Irakurri\nby ikerne zarate\t- Urr 17, 2018\nIrakurketa Taldeak aurtengo lehen saioa egingo du gaur zortzi\nby erik gartzia\t- Urr 9, 2018\nJoaquin Gallegos Lararen 'Guaraguo eta beste istorio batzuk' aztertuko dute; Esteban Agirre itzultzailea gonbidatuko dute....+ Irakurri\nOstirala arteko epea dago Irakurketa Klubean izena emateko\nby olatz mitxelena\t- Urr 2, 2018\nTrintxerpeko eta San Pedroko liburutegietan biltzen da Irakurketa Kluba, hilean behin. ...+ Irakurri\nXXXI. Prosa eta Poesia Lehiaketarako lanak aurkez daitezke\nby erik gartzia\t- Ira 20, 2018\n8 eta 18 urte arteko ikasleei zuzenduta dago; aurten sari banaketa abenduaren 4an egingo dute, Xabier Leteren heriotzaren urtemugan....+ Irakurri


Martxan da Podcast Industria 4.0, eraldaketa digitalaren inguruko informazio-ataria - SPRI\nMartxan da Podcast Industria 4.0, eraldaketa digitalaren inguruko informazio-ataria\nBere helburu nagusia da Industria Konektatuaren arloko esperientzia, ezagutza eta produktuen berri ematea\n4.0 Industria sortu zen teknologia gorakorrak etengabe sartzen hasi zirenean prozesu industrialetan. Datuen analitika, Big Data, Gauzen Interneta (IoT), adimen artifiziala, robotika kolaboratiboa, fabrikazio gehigarria, errealitate birtuala, trazagarritasuna, Blockchain, kustomizazio masiboa, zero-akats fabrikazioa eta logistika adimenduna bezalako kontzeptuak dagoeneko egia bihurtu dira enpresa askorentzat. Dena den, beste askok oraindik ez dituzte ezagutzen teknologia horiek, ez dakite nolako abantailak lor ditzaketen teknologia horien bidez, ez eta nork lagun diezaiekeen horrelako tresnak inplementatzen.\nPodcast Industria 4.0 atariaren asmoa da “topagune izatea Industria Konektatuan interesatutako guztientzat, alegia, balio erantsi handiko zerbitzuak eskaintzen dituztenentzat, kasu arrakastatsu berriak ezagutu nahi dituzten adituentzat, prestakuntza zentroentzat, ikasleentzat eta tamaina guztietako enpresentzat, eurak izango direlako digitalizazio eta automatizazioko prozesuak inplementatutako dituztenak lehiakortasuna hobetzeko”, dio Enrique Rodalek, teknologia gorakorretan espezializatutako kazetari eta podcast honen bultzatzaileak.\nPodcast Industria 4.0 atariko kapituluetan sakonago ezagutu ahal izango da zer diren teknologia berriak eta nola aplikatzen diren industriaren sektorean. Eta podcast formatuan egingo da, arloko aditu garrantzitsuenetako batzuei eginiko elkarrizketekin. Enrique Rodalen iritziz, “Teknologiak aukera ematen du baita ere komunikazio moduak berritzeko, eta podcast formatua da, aurreikuspenen arabera, datozen urteetan gehien haziko den tresnetako bat. Podcast bat edozein toki eta unetan eskuratu daitekeen komunikabide bat da”.\nPodcast Industria 4.0 atarian parte har dezakete 4.0 Industriaren arloko esperientzia, ezagutza edo produktuen berri eman nahi duten guztiek: enpresek, startupek, teknologi zentroek, ingeniaritzek, elkarteek, administrazioak, klusterrek, prestakuntza zentroek, erakundeek edo pertsona partikularrek. Horrez gain, atariak orobat eskainiko du eraldaketa digitaleko edo 4.0 Industriaren arloko lanetan diharduten enpresen indize bat.


29 abendua, 2017 1+1, Iritzia 422\nZirrara ezin bareturik nagon oraindik BECiharamunean, Joxepa! Zein ederra aurtengo txapelketaren amaiera. Txapela buru ahaltsuan egongo dela jakinda, zenbat gozarazi diguten beste 42 buru ahaltsuek ere! Paregabea izan dun!\nBaina, fokuak BEC-i eta gailurrari begira zuzenduta daudenean, oinarriari so egin nahi zionat nik gaur. Oinarri-oinarriko lan hori dun zaindu beharrekoa gero emaitzak etorriko badira. Eta ez dinat inork ahanzterik nahi, gurean Goierriko Bertso Eskola (GoiBE) dugula altxor hori. Aitortza eta miresmena astez aste bertso eskolari eusten ari zaretenoi. Bere gorabehera guztiekin, buru ahaltsua-goak ahulagoekin, azkarrak motelagoekin, lotsagabeak isilagoekin, hor jarraitzen din bizirik GoiBE-k. Jarraitu lanean gogotsu eta, zerbaitetan laguntzarik behar baduzue, badakizue atea non jo. Hori esanda, duela 35 urte lehen hazia erein eta honaino GoiBE-ri ordu luzeak eskaini dizkiotenak zeuzkanat gogoan. Eta horien artean, gaur, zilegi bekit Aitor Sarriegiri aitortza xume hau egitea. Aitor BEC-en ikusiko zinan hainbat jendek eta ez dun gauza makala lortu duena. Baina denek jakin beharrekoa dun GoiBE-n ikasle hasi zela, eta geroago irakasle, eragile, beti laguntzaile izan dugula. Hau da, lokatzetan hankak zikintzea zer den jakinda iritsi dela gailurrera, bide oparoa eginda. Orain txapelketak utzi dituela iragarri duenean, zilegi iruditu zaidan aitortza hau egitea. Eskerrik asko, Aitor! Jarrai dezagula plaza apalagoetan hirekin eta hitaz gozatzen.\nLaaasai, Inaxio, laaaaasai… Egia duk ezin irentsi izan genuela BEC-eko egun guztiko bazka. Egun bakarrerako gehitxo izan huen, agian. Zein baino zein gozoago, xamurrago, aberatsago, beteago, zuzenago aritu hituen bertsotan; elikagaiz bete zizkigutean bertsolariek burmuina eta bihotza; emozioa bor-bor areto handi hartan eta zenbait etxetan. Dena dela, Euskal Herri handi honen zati txiki bat mugitu gaituk bertsolarien atzetik, bertsolarien inguruan. Goierriko Bertso Eskola aipatu duk. Animo!, bai, astez aste lanean ari zareten ikasle eta irakasleoi. Eta zorionak, Aitor!; gozatu ederrak eman dizkiguk.\nAipatu eta zoriondu nahi zaituztet, baita ere, gai-jartzaile eta aurkezleak, bertsolariei lanerako bideak ematen baitizkiezue, bideak eman edota bideak itxi, bide egokitik bideratu edota amildegira eraman… Gustatu zaizkidak saio guztietako gaiak, bai. Batzuk besteak baino gehiago, noski. Zaila duk gaien erabateko oreka lortzea. Beti egongo duk, ofiziotan, bat bestea baino errazagoa; baina, zozketaz egokitzen zaizkiek gaiak, ofizioak eta bertso-lagunak. Berdin epaimahaikoei ere, zorionak; ez duk lan samurra hauena, bertsolariena bezala, bat-batekoa baituk. Bertsoz bertso baloratu, saioa entzun eta nota jarri, bat-batean aritzen dituk! Kanpotik kritikatzea errazagoa duk, epaimahaikoen taldean sartu eta lan egitea baino.\nEta zer esan entzuleez? BEC-en jende asko elkartu gintuan, egia duk, baina hango atzera-aurrera, gora eta behera, sartu-irten, mugitu eta dantzan ibili beharra!!! Harrigarria, jendearen ezin geldi egona. Zela komunera, zela tabernara edota atarira, kalera, joan-etorrian ibili huen jende asko. Eskerrak bizia eta ona izan zen saio guztia, tentsioz betea eta erne egotekoa. Bestela…\nUdazken eroa »


Gazteria eta sexualitatea, gozamenez - Sakana - Guaixe.eus\nGuaixe 2019-11-08 12:26\nZentzumenen ibilbidea Intxostiapunta gazte gunean egiten.\nPrograma horren bidez sexualitatea ikuspegi positibo, adeitsu, plural eta aberasgarri batetik lantzeko doako egitaraua prestatu dute.\nGizartean egon daitekeen sexualitatearen kontzeptu murritza zabaldu nahian ari dira Gozamenez programako sustatzaileak. Gazteei adierazi nahi diete sexualitatea ez dela genitaletara eta koitora mugatzen, badela beste zerbait ere. Hor daude, esate baterako, norberaren sexualitaterako eta besteekiko harremanetarako garrantzitsuak diren lotura afektiboak, desioak, fantasiak, autoestimua eta plazera sentitzeko beste modu batzuk. Horregatik, Gozamenez programaren ekitaldiak sexualitatearen ikuspegi global eta osotua sustatzen ahalegintzen dira. Aldi berean, gazteak haien sexualitatearen garapenean inplikatu nahi dituzte. Sakanako Gozamenez batzordeak antolatu du egitaraua, Altsasuko Udalaren kultura eta gazteria zerbitzuen, Iruñeko Gozamenez batzordearen eta Osasunbidearen laguntzaz.\n21:00etan, Foru plazan: “Luza iezadan/k eskua” antzerki ibiltaria\nVenusek eta Plutonek zentzumenak aktibatzen dituzte, sekretuak xuxurlatu, ametsak saldu… Haiekin topo egiten baldin baduzu bidean… zure patua aldatuko da.\n18:00etan, Iortia kultur gunean: Pornografia/erotika, zertaz ari gara? Film laburrak eta foruma\nHiru ikus-entzunezko izanen dira: Pornografia eta gazteen sexu heziketa (ETBk egindako elkarrizketa); Jovenes, los nuevos clientes de la prostitucion (ETBko 360º saioko atala) eta Salon erotico de Barcelona 2018. Bel Pozueta sexologoak gidatuko du saioa.\n17:00etan, Intxostiapunta gazte gunean: zentzumenen ibilbidea.\nGinkana, mural margotzea eta dastatze beroa izanen dira.


Le Tourne - Wikipedia, entziklopedia askea.\nHaux, Langoiran, Portets eta Tabanac\n409 (%50.8) 403 (%50.1)\nLe Tourne (frantsesez eta ofizialki: Le Tourne) Okzitaniako udalerri bat da. Administratiboki Frantziako Gironda departamenduan dago, Akitania Berria eskualdean. 2013an 737 biztanle zituen.\n2007an Le Tourne udalerrian erroldatutako biztanleak 737 ziren. Familiak 304 ziren, horien artean 72 pertsona bakarrekoak ziren (28 bakarrik bizi ziren gizonak eta 44 bakarrik bizi ziren emakumeak), 88 seme-alabarik gabeko familiak ziren, 108 seme-alabak dituzten bikoteak ziren eta 36 seme-alabak dituzten guraso-bakarreko familiak ziren.\n2007an 332 etxebizitza zeuden, 300 familiaren etxebizitza nagusia ziren, 11 bigarren erresidentzia ziren eta 21 hutsik zeuden. 301 etxeak ziren eta 29 apartamentuak ziren. 300 etxebizitza nagusietatik 214 bere jabearen bizilekua ziren, 79 alokairuan okupaturik zeuden eta 8 doan lagata zeuden; 3 etxek gela bat zuten, 12 etxek bi zituzten, 52 etxek hiru zituzten, 75 etxek lau zituzten eta 159 etxek bost zituzten. 193 etxek euren parking plaza propioa zuten azpian. 126 etxetan ibilgailu bat zegoen eta 140 etxetan bat baino gehiago zituzten.\nLe Tourne udalerriko biztanleria-piramidea 2009an .\n2007an lan egiteko adina zuten pertsonak 439 ziren, horien artean 316 aktiboak ziren eta 123 inaktiboak ziren. 316 pertsona aktiboetatik 277 lanean zeuden (161 gizon eta 116 emakume) eta 39 langabezian zeuden (15 gizon eta 24 emakume). 123 pertsona inaktiboetatik 41 erretiraturik zeuden, 29 ikasten zeuden eta 53 "bestelako inaktibo" gisa sailkaturik zeuden.\n2009an Le Tourne udalerrian 301 unitate fiskal zeuden, 752 pertsonek osaturik. Pertsona bakoitzeko diru-sarrera fiskalaren mediana urteko 19.612 euro zen.\n2007an zeuden 43 komertzioetatik, 1 janari enpresa zen, 5 bestelako produktu industrialen fabrikazioko enpresak ziren, 6 eraikuntza enpresak ziren, 6 ibilgailuen saltze eta konpontze enpresak ziren, 2 ostalaritza eta jatetxe enpresak ziren, 2 informazio eta komunikazio enpresak ziren, 1 finantziazio enpresa zen, 1 higiezinen enpresa zen, 11 zerbitzu enpresak ziren, 5 administrazio publikoko enpresak ziren eta 3 «beste zerbitzu jarduera batzuk» multzoan sailkatutako enpresak ziren.\n2009an zeuden norbanakoentzako 9 zerbitzu publikoetatik, 1 ibilgailuen konpontzeko eta nekazaritza tresnetako lantokia zen, 1 igeltseroa, 2 zurginak, 1 iturgina, 1 argiketaria, 1 ile apaindegia, 1 jatetxe eta 1 apaindegia.\n2000. urtean Le Tourne udalerrian 9 nekazaritza-ustiategi zeuden.\nLangoiran (0,2 km)\nTabanac (1,2 km)\nLestiac-sur-Garonne (3,3 km)\nBaurech (3,5 km)\nBeautiran (3,9 km)\nMultimedia: Le Tourne\nBNF: 15256580j (data)


Udaletxeko obran irisgarritasunari dagokion atala amaitu dute jada | El Diario Vasco\nAlto-urolaUdaletxeko obran irisgarritasunari dagokion atala amaitu dute jada\nUdaletxeko obran irisgarritasunari dagokion atala amaitu dute jada\nArrapala. Udaletxeko sarrerako arrapala eta baranda amaitu dituzte dagoeneko. / ITSASO\nObrako fase hau amaitzeko lan ugari daude egiteko eta Gabonetarako guztiak amaitzea espero da\nMIRYAM GALILEA ITSASO. Jueves, 6 diciembre 2018, 00:18\nUdaletxeko eraikuntzan egiten ari diren berrikuntzak aurrera doaz poliki poliki eta sarreran egin beharreko irisgarritasun lanak aste honetan amaitu berri dira, arrapala eta baranda eginda daudelarik dagoeneko. Hala ere, lan dexente egiteko dago oraindik, udalekoek espero dutenez Gabonetarako guztiz amaituta egongo delarik.\nItsasoko Udaletxeko eraikuntza eta inguruetan egin beharreko berrikuntzak ugariak dira: sarrera irisgarria, kanpoko aparkaleku berriak eta gune hau oinezkoentzat prestatzea da lehenengo fase batean aurrera eramango direnak; ondoren, teilatua aldatzea eta ganbara konpontzea geratuko lirateke.\nTeilatua aldatu, ganbara konpondu eta sarrera eta kanpokaldea egoki- tzea da proiektu honek biltzen dituen berrikuntzak. Obra hau guztia fase desberdinetan aurrera eramango da eta lehenengoa Gabonetarako amaitzea espero dute Udalekoek. Honekin, Udaletxeko sarrera irisgarria, aste honetan gauzatu dutena, aparkaleku berria eta oinezkoen- tzako gunea egingo dira. Artzamendi Eraikuntzak enpresa da obra aurrera eramaten ari dena.\nSarrerako arrapala amaituta, barrualdeko obra ere aurrera doa eta kanpoko aparkalekuak ere moldatuko dituzte laster.\nArrapalak behar duen lekua kontutan harturik, parean dauden aparkalekuak kendu behar dira, eta hau horrela izanda, baterian aparka- tzeko dauden lekuak kendu eta linean aparkatzeko bi berri kokatuko dira bertan. Bestalde, eta aparkaleku gutxi direlakoan, eliza azpian dagoen lorategiaren ertzean beste bost (linean ere) kokatuko dira. Honetaz gain, gune honek oinezkoen- tzako itxura hartuko du guztiz, espaloia desagertuz.\nConvocatoria de Andraitz para perfilar los equipos de la nueva temporada\nBentazaharreko mutiko alaiak lleva su cancionero euskaldun a Córcega Abenduan ez dugu KZguneko tutorearen bisitarik jasoko


1. 1991> euskara batua haur-/gazte-literatura i. mendiguren 0013\nKristaudiko xakelari onena ezin da xakejokalari onena baino askoz gehiago izan; baina whistean trebea izateak arrakastarako gaitasuna inplikatzen du garrantzi handiagoko beste eginkizun batzuetan, adimena adimenaren kontra borrokatzen den guztietan.\n2. 1991> euskara batua literatur prosa j. garzia 0044\n(Arabeen presentzia eta kultur ekarriaren adibidetzat Bucceccha xakelariaren kasua aipatu nionean, nola 1266. urte inguruan han aritzen zen Signoriako plazan desafio-erakusketan, berak taulatuari begiratu gabe buruz jokatuz, esan ez zidan, bada, ea nora joan nahi nuen haur batek ere asmakeriatzat joko zuen mairu kontu horrekin...)


LAB: Albisteak, bideoak eta argazkiak LAB gaiari buruz | EiTB Gai interesgarriak\nKonstituzionalak onartu egin du Bateraguneren epaiketa errepikatzearen aurkako helegitea\nOtegik adierazi du erabakiak agerian uzten duela epaiketa errepikatzeko eskaerak "helburu politikoak" dituela, "ez juridikoak".\nLABeko idazkari nagusiak greba orokorraz adierazi du pandemiaren aro berrian sartzen ari garen honetan, garrantzitsutzat jo dela mobilizazio ziklo berri bati ekitea Madrilen eta hemengo erakundeetan eragiteko. Urtea amaitu aurretik egin beharko litzatekeela uste du.\nArrantzale bat hil da Ondarroako arrantza-ontzi batean izandako istripuan\nZendutakoa Ondarroan bizi zen jatorri senegaldarreko 40 urteko gizasemea da. LABek salatu du lan-istripurik ez izateko protokoloak "huts egin" duela.\nLAB: "Euskal Herritik eta Euskal Herrirako greba orokorra egiteko garaia da"\n"Hemen, Euskal Herrian, posible egin dezagun Madrilen posible ez dena", adierazi du Garbiñe Aranburu sindikatu abertzaleko idazkari nagusiak. LABek mobilizazioa egin du Bilbon, Eusko Jaurlaritzaren egoitzatik Iberdrola dorrera.\nLAB sindikatuak azpimarratu du zuzendaritzaren kontrako hirugarren ebazpena dela, aurrez ezarri zituen beste bi lan-erregulazio ere indargabetu zituztelako.\nEHUko langileen prekarizazioa eta diskriminazioa salatu ditu LABek\nEHUk 2021-2022 ikasturteari hasiera emateko ekitaldia egin du gaur Donostian. LAB sindikatuak elkarretaratzea egin du Carlos Santamaria eraikinaren aurrean.\nGarbiñe Aranburu: "Hartzen ari diren erabakien aurrean beharrezkoa ikusten dugu mobilizazio soziala"\nLABeko idazkari nagusiak iragarri duenez, LAB eta ELA sindikatuak elkarrekin lanean ari dira greba orokor baterako data eta aldarrikapenak adosteko.\nOsakidetzako LEPean errektore gorenek ez zutela ardurarik "argi" geratu dela esan du Jaurlaritzak\nJustiziarekin lankidetzan aritzeko konpromisoa berretsi du Osasun Sailaren eta Osakidetzaren zuzendaritzak ohar batean, "gertatutakoa erabat argitzeko" asmoz.\nDarpon eta Mugica Osakidetzako LEPean legez kanpo elkartzea egotzita inputatzea errefusatu du epaileak\nGainera, ikerketa sei hilabetez luzatzea erabaki du epaileak. Dagoeneko, 20 pertsona daude auzian inplikatuta.\nLABek proposatutako greba orokorrerako deialdiak gero eta babes gehiago duela adierazi du Garbiñe Aranburuk\nGreba orokor hori gobernuei eta enpresarie presioa egiteko eta aldaketa sozialak eta burujabetza hauspotzeko izan behar duela dio LABek.\nLAB sindikatua eta ikastetxeak ikasturte berrirako neurriak malgutzearen alde agertu dira\nJaurlaritzak dio egoera aldakorra izanik, ikasturte berria gain-gainean dela zehaztea izango dela onena.\nElkarretaratzea Bilbon, ostiralean Karrantzan izandako lan heriotza salatzeko\nELA, LAB, Steilas, Hiru eta Ehne sindikatuek elkarretaratzea egin dute iragan ostiralean Karrantzan langile baten heriotza salatzeko. Zuhaitz batek jo ondoren hil zen.\nGipuzkoako Fiskaltzak ikerketa hasi du "Hondalea"ko lanak direla eta\nLAB sindikatuak salatu du irregulartasunak egon litezkeela Cristina Iglesiasek Santa Clara uhartean egin duen artelana kokatzeko lanen kudeaketan.\n95 eguneko grebaren ostean Bilboko Argiak enpresak berriro onartu du martxoan kaleratutako langilea\nSindikatuek langileak zoriondu dituzte "erakutsitako indarragatik", eta soldata hobekuntzak ospatu dituzte osagarri eta plusetan, oporretan eta norberaren aukerako egunetan.\nNafarroako Hezkuntza sindikatuak ''ERE masibo'' baten beldur dira\nNafarroako Hezkuntza sindikatuak ERE masibo baten beldur dira; oposaketen moldaketa berrian, atzerriko hizkuntzan C1 ziurtagiria behar izatearen aukeragatik.\nLAB sindikatuak defendatzen zuen ez zela gaixotasun arrunt gisa hartu behar, eta kontsiderazio hori osasun-sektoreetan eta sektore soziosanitarioetan lan egiten duten behargin guztiei zabaldu behar zitzaiela.


DELF ziurtagiriak Donosti - Elduaien\nDELF frantseseko ziurtagiria\nDELF edo Diplôme d’Études en Langue Française (Frantses Hizkuntzako Ikasketaren Diploma), Frantziako Hezkuntza Ministerioak igortzen dituen lau diploma ofizialek osatzen duten frantseseko ziurtagiria da, hautagai atzerritarren frantseseko gaitasunak frogatzen dituena.\nGaur egun, DELF ziurtagiria Europako Hizkuntzetako Erreferentzia Marko Bateratuak ezartzen dituen sei mailetatik lehenengo lauez osatuta dago: A1, A2, B1 eta B2. Azterketak banan-banan burutzen dira, beraz hautagai bakoitzak bere gaitasunekin bat datorren maila aukeratu dezake izena eman eta dagokion probari aurre egiteko.\nZiurtagiri hauek bizitza osorako balioa dute eta hizkuntzaren lau gaitasunak ebaluatzea baimentzen dute: irakurketa eta entzunezko ulermena; eta idatzizko eta ahozko adierazpena.\nDELF azterketaren formatua\nDELF-n lau ziurtagiriak guztiz independienteak dira, beraz hautagaiek zuzenean dagokien mailako azterketarako izena emateko aukera daukate.\nMaila bakoitzean hizkuntzaren lau gaitasunak ebaluatzen dira: irakurketa eta entzunezko ulermena; eta idatzizko eta ahozko adierazpena.\nEguneroko bizitzako gaien inguruko hiru edo lau grabazio oso laburrak entzun (bitan entzun ahal izango dira) eta hauen inguruko ulermen galdetegiei erantzun behar zaie.\nGrabazioen gehienezko iraupena: 3 minutu.\nEguneroko bizitzako gaien inguruko lauzpabost idatzizko dokumentu irakurri eta hauen inguruko ulermen galdetegiei erantzun behar zaie.\nBi zatitan banatutako proba:\n- fitxa edo inprimaki bat bete behar da.\n- Eguneroko bizitzako gaien inguruko esaldi sinpleak idatzi behar dira (postalak, mezuak, epigrafeak, etabar.).\nTaldekako proben erabateko iraupena: ordu 1 eta 20 minutu\nBi idatzi labur sortu beharko dira (lagun bati gutuna edo mezu bat):\n- gertakari bat edo bizitako egoera pertsonal bat azaldu.\n- argudio testu bat.\nTaldekako proben erabateko iraupena: 2 ordu eta 30 minutu


Zer ikusten duten uler dezaten irakasten diete makinei - UPV/EHU\nZer ikusten duten uler dezaten irakasten diete makinei\nAurpegi-edertasuna iragartzeko eta adina kalkulatzeko aurrerapenak egin ditu UPV/EHUko Computer Vision and Pattern Discovery taldeak\nLehenengo argitaratze data: 2019/12/30\nIgnacio Arganda. Argazkia: UPV/EHU.\nFadi Dornaika eta Ignacio Arganda UPV/EHUko Konputazio Zientziak eta Adimen Artifiziala Saileko Ikerbasque ikertzaileek hainbat aurrerapen proposatu dituzte ordenagailu bidezko ikusmenean eta ikaskuntza automatikoan. Zehazki, oso emaitza onak lortu dituzte aurpegi-edertasuna iragartzeko arloan teknika erdigainbegiratuak erabiliz, eta, bestalde, aztertu dute zer errore-funtziok laguntzen duten sareak hobeto entrenatzen, aurpegi-adina hobeto kalkulatzeko.\nAdimen artifizialaren ikerketak alor ugari hartzen ditu barnean, eta haren helburua da makina adimendun ideala izan litekeena lortzea, zeina inguruneaz jabetzen baita eta xede batekin edo eginkizunen batean ahalik eta arrakasta handiena lortzeko ekintzak gauzatzen baititu. UPV/EHUko Computer Vision and Pattern Discovery taldea ordenagailu bidezko ikusmenaren eta ikaskuntza automatikoaren arloan ari da ikertzen. “Funtsean, adimen artifizialeko teknika modernoak erabiltzen ditugu askotariko irudi-problemak ebazteko, mota guztietako irudiak erabiliz: 2D, 3D, bideoak, etab.”, azaldu du UPV/EHUko Konputazio Zientziak eta Adimen Artifiziala Saileko Ignacio Arganda Ikerbasque ikertzaileak.\nIzan ere, ikerketa-taldea oso gai desberdinetan dago espezializatua; besteak beste, hauetan: irudi biomedikoak (zelulen, ehunen, tumoreen eta abarren detekzioa), aurpegi-irudiak (edertasuna hautematea eta adina kalkulatzea) edota kale-irudiak (ibilgailuak, oinezkoak eta abar lokalizatzea). Eta, horretarako, beste erakunde eta ikerketa-zentro batzuetako ikertzaileekin lankidetzan jarduten dute. “Oro har, ikaskuntza automatikoko teknikak erabiltzen ditugu: normalean, datu-, irudi- edo bideo-multzo etiketatu batetik abiatzen gara (zeinetan jakina baita objektuak non dauden edo zer kategoriatakoak diren), eta haiekin irakasten diegu edo entrenatzen ditugu gure eredu estatistikoak edo adimen artifizialeko ereduak, etiketa horiek berak eslei diezazkieten sekula ikusi ez dituzten adibideei”, azaldu du Argandak.\nZeri erreparatzen dio sareak pertsona baten adina deduzitzeko edo edertasun-puntuazio bat emateko?\nAurpegi-irudiekin lotutako bi ikerketatan, hobekuntzak proposatu dituzte ikertzaileek, edertasuna iragartzeko eta adina kalkulatzeko. “Edertasuna iragartzeko ikerketan, datu-base batzuetan emandako edertasun-puntuazioak erreplikatzen saiatu ginen, teknika erdigainbegiratuak erabiliz (zeinetan irudi guztiak ez baitaude etiketatuta) —dio Arganda doktoreak—. Horretarako, sareak erabiltzen ditugu hainbat ezaugarri erauzteko, eta ezaugarriok edertasuna iragartzeko ereduak entrenatzeko erabiltzen dira”. Ildo horretan, taldekideek frogatu dutenez, “ikaskuntza erdigainbegiratuak teknika gainbegiratuak (zeinetan irudi guztiak etiketatuta baitaude) bezain emaitza onak edota are hobeak ematen ditu; ikaskuntza erdigainbegiratua, gainera, ez da sekula erabili mota honetako problemak ebazteko, dio.\n“Adina kalkulatzeko, bestalde, sare neuronal konboluzionalak (CNN) erabiltzen dira: sarrerako irudi bat daukagu; iragazkien bidez, ezaugarri batzuk erauzten dira, laguntzen dutenak azken erabakia hartzen, alegia, zenbaki bat ematen: kasu honetan, adina”, erantsi du. Ikerketa honetan, “azterketa enpiriko bat egin genuen ikusteko zer errore-funtziok laguntzen duten sareak arlo honetan entrenatzen; izan ere, kalkuluetako errorea modu askotara minimiza daiteke”, azaldu du ikertzaileak. Esperimentalki lortutako emaitzek agerian utzi dute nola hobetu daitekeen adinaren kalkulua.\nIragarpen- eta kalkulu-mota hauetarako sare neuronal sakonak erabiltzen dira: “Konexio asko, iragazki asko, milioika datu… dituzten sareak dira. Baina garrantzitsua da ulertzea sareak zeri erreparatzen dion pertsona baten adina iragartzeko edo bestelako iragarpenak egiteko. Gaur egun, bada beste ikerketa-eremu bat, eskuartean daukaguna, adimen artifizial esplikagarri edo interpretagarri esaten zaiona eta sareak zeri erreparatzen dion azaltzeko teknikak ikertzen dituena”, azaldu du Argandak.\nHalaber, ikertzaileak ohartarazi duenez, “ikaskuntza automatikoko teknikek uste baino gehiago eragiten digute gure bizimoduan. Datu asko eta asko ari dira sortzen, eta goi-mailako erabakiak hartzen dira halako sistemetan oinarrituta. Oso garrantzitsua da, beraz, faktore etikoa kontuan hartzea. Izan ere, ikaskuntza automatikoan datu-base erraldoiak erabiltzen dira eta haiekin entrenatzen dira ereduak; datu horiek dituzten joera guztiak errepikatu egiten dira ereduek egiten dituzten iragarpen eta estimazioetan, eta kaltegarria izan daiteke oso. Horren harira, datuetako joerak nola ezabatu aztertzeko, hainbat ikerketa daude zabalik”. Argandaren iritziz, “une zirraragarria bizi dugu alor honetan”.\nUPV/EHUko Konputazio Zientziak eta Adimen Artifiziala Saileko Ikerbasque research professor den Fadi Dornaika da Computer Vision and Pattern Discovery ikerketa-taldearen buru, eta espezializatuta dago ordenagailu bidezko ikusmenean, irudi-prozesamenduan, patroien antzematean eta ikaskuntza automatikoan. Ikerketan, Dornaika eta Argandaz gainera, Anne Elorza eta Abdelmalik Moujahid taldeko ikertzaileek hartu dute parte, baita tutoretzakidetzan dagoen Kunwei Wang doktoretza-ikasleak eta, bestalde, Ouluko Unibertsitateko (Finlandia) eta Djelfa Unibertsitateko (Aljeria) S.E. Bekhouchek ere.\nInprimatu Zer ikusten duten uler dezaten irakasten diete makinei


kataluniako hauteskundeak 2015 | Mas: Gobernuak laguntzak behar ditu | EITB Kataluniako Hauteskundeak Berezia\nGainerako estatuek Espainiarekin “arazo” bat sor diezaiekeen adierazpen bat egitean interesik ez izatea ulertzen duela adierazi du Generalitateko presidenteak.\nArtur Mas Generalitateko presidentea. Argazkia: EFE\nArtur Mas Kataluniako presidentearen hitzetan, Gobernu zentralak ?etengabe laguntzak behar ditu Kataluniako gizartea konbentzitzeko kapaz ez delako?, baina Kataluniarekin hitz egin beharrean atzerriko agintarien babes hori bilatzeak harritzen du.\nBarack Obama AEBetako presidenteak asteartean egindako adierazpenen inguruan hitz egin du Masek Onda Cero irratian. ?Kataluniarekin edo gabe, Espainiak baturik eta Estatu garrantzitsu bat izaten jarraituko du?, esan du Generalitateko buruzagiak.\nInoren adierazpen espliziturik bilatu ez duela ziurtatu du Masek. Hala ere, gainerako estatuek Espainiarekin ?arazo? bat sor diezaiekeen adierazpen bat egitean interesik ez izatea ulertzen duela adierazi du Generalitateko presidenteak, baina independentzia heltzen baldin bada egin beharko dutela ohartarazi du.\nRajoy, Obamaren adierazpenekin ?erabat? ados\nBestalde, AEBetako presidentearen adierazpenekin ?guztiz? ados dagoela azpimarratu du Mariano Rajoy Gobernuko presidenteak, berak ere ?Espainia indartsu eta batu? bat nahi duelako, eta ?mundu guztiko buruzagi gehienak? uste berekoak dira.\nExekutiboko presidenteak Kongresuan egin ditu adierazpenak. AEBetako agintariaren hitzak ?positiboak? direla uste du Rajoyk. Zentzu horretan, orain dela gutxi Angela Merkel Alemaniako kantzilerrak eta David Cameron Erresuma Batuko lehen ministroak egindako adierazpenen oso antzekoak direla gogorarazi du.


Informazio Orokorra - Barrundiako Udala - Ayuntamiento de Barrundia\nBarrundiako udalerriak 97,5 km2-ko azalera du, eta 841 biztanle; beraz, populazio-dentsitatea 8,62 biztanlekoa da km2-ko.\nBarrundian, jarduera ia bakarrak nekazaritza eta abeltzaintza dira. Bigarren eta hirugarren sektoreetako ia populazio osoak udalerritik kanpo lan egiten du.\nNekazaritzarako eta abeltzaintzarako erabiltzen diren lurrak erdibana banatzen dira, gutxi gorabehera, jarduera bien artean, baina udalerriko iparraldean, Elgeako mendilerroaren eta Gebara eta Aldaiako mendien artean, abeltzaintza da nagusi; mendi horietatik hegoaldera, berriz, nekazaritza gailentzen da. Labore nagusiak zerealak ─garia eta garagarra─, patata eta erremolatxa dira, noizbehinka ekiloreak eta artoa ere landatzen diren arren. Ortuarien artean, babarruna aipatu behar da, duen kalitateagatik. Ganaduetan, ardi-azienda da nagusi, horien esnearekin egiten baitira Larreako gazta famatuak; abelgorrien azienda ere garrantzitsua da, eta badira zaldi batzuk ere.\nErliebea eta natur ingurunea


Gorripidea: Gorripidea-k EH Bilduren aldeko botoa emateko deia luzatzen du\nGorripidea-k EH Bilduren aldeko botoa emateko deia luzatzen du\n· Ihardunbide eraldatzailearen aldeko apostuak sistemarekiko kritikoak diren mogimendu sozialak antolatzea eta ekinbidean jartzea esan nahi du. Bainan ez da hori aski. Borroka sozialak eremu polítiko instituzionalean islada behar du. Gizarte kapitalista aurreratuetan, eta asaldaketa sozial handien garaietan ezik, polítika elektoralaren inguruan ere joaten dira zehazten egitasmo alternatiboak.\nPNVren etea PSEren azken bi gobernuak dira esaten dugunaren frogarik nabarienak Euskal Herrian, 2012ko urriaren 9n 0


Hasier Arraiz: «Emantzipaziorako ezinbestekoa da gizarte kohesioa» | Politika | Berria\nNoiz sortua: 2019-06-07 00:30:00\nDuela hiru urte utzi zuen euskal politikako lehen lerroa Hasier Arraizek (Gasteiz, 1973), Sortuko presidente eta EH Bilduko legebiltzarkide izateari lagata. «Faktore batzuengatik utzi nuen: aita izan nintzen; inhabilitazioa neukan kargu publikoetarako; eta barne eztabaida bat egin zen ezker abertzalean, eta uste nuen berrikuntzak behar zirela. Ondorioz, pentsatu nuen hura nuela momentua beste gauza batzuk egiteko». Gasteizen bere auzoko proiektu batean murgiltzea izan zen gauza horietako bat; beste bat, saiakera liburu bat idazten hastea. Atzo aurkeztu zuen, Donostian: Maitasun keinu bat besterik ez (Erein). Gainera, irakasle lanetan dabil egun, Altsasun (Nafarroa).\nNola sortu zitzaizun liburua egiteko aukera edo ideia?\nLetren Fakultatean elkar ezagutu genuen Kirmen Uribek eta biok, Gasteizen, 1991-1992 aldera. Oso lagun egin ginen, baina, herri honetan jende askori gertatu izan zaion bezala, euskal gatazka gure bizitzetan ere sartu zen. Garai gogorrak ziren; ezker abertzalearen ilegalizazioa, eta ni ere espetxeratu ninduten politika egiteagatik. Kartzelan nengoela, Kirmenek Espainiako Narratiba saria jaso zuen 2009an, Bilbao-New York-Bilbao eleberriagatik. Zer pentsatua eman zidaten adierazpen batzuk egin zituen; ziega baten estutasunean egonda, nolabait minduta sentitu nintzen. Gauza batzuk esan nizkion orduan, eta bion arteko harremana higatu egin zen. Ez nago pozik horrekin. Nire ikuspegia mugatua zela esango nuke; nire bertsiorik okerrena izan zen. Orain urte gutxi berreskuratu dugu harremana, berari esker: argitaratu aurretik, bere azkeneko eleberria pasatu zidan [Elkarrekin esnatzeko ordua, 2016], eta iritzia eskatu. Nik gero EHUrako lan bat egin behar nuen, eta haren literaturaz egin nuen; hortik sortu zen saiakera lana egiteko aukera.\nLiteratura hartu duzu oinarri.\nPolitikan nintzela, garai latzak bizi izan genituen, eta literaturak salbatu ninduen, burua pentsatzeko edo kontatzeko beste modu batean jartzen dizulako, eta horrek zure ikuspegia zabaltzen du. Kartzelaldia irakurtzeko baliatu nuen.\nMaitasun keinu bat besterik ez izena du saiakerak. Uriberen Bitartean heldu eskutik poesia liburutik jaso duzu esaldia.\nMaitasun keinu bat egin nahi izan diet euskaraz sortzen den kulturari eta herri honek izan dezakeen etorkizunari. Herri honetan nahikoa ahalmen eta talentu dago aurrera egiteko. Baikorra naiz, beraz.\n1970eko belaunaldia erreferentzia modura hartu duzu. Belaunaldi berria eratua dela diozu.\nAipatu izan dira beste belaunaldi batzuk, eta momentua da beste bat ere aipatzen hasteko: Kirmen Uriberen, Harkaitz Canoren, Eider Rodriguezen, Mikel Peruarena Ansaren, Uxue Alberdiren —hori 1984koa den arren— eta abarren belaunaldia. Zergatik? Kalitatezko lanak egiten dituen idazle multzo handi bat da, eta oso ondo kontatzen dute Euskal Herriko gizartea nola dagoen eta nora doan. Badira adin bertsuko euskal musikariak ere, zinemagileak, artista plastikoak... Nabarmentzeko belaunaldi bat osatzen dute guztiek. Liburuan bereziki idazleak aztertu ditut.\nIdatzi duzu euskal gatazka ezagutu dutela, eta «bakea eta bizikidetza eraikitzeko abagunea» dutela, aurreko belaunaldietako idazleek izan ei ez zuten bezala.\nEuskal literaturan batzuek gatazkaren alde gordinena kontatu behar izan zuten, bizi izanaren arabera. Euskal Herria txikia da, eta ez zitzaien erraza izango, gatazkan nagusitzen diren kontakizunak dualistak baitira: honekin zaude, edo bestearekin. Orain ez gaude aro horretan, berri batean gaude: nahi bada, konta dezakegu nolakoa izan daitekeen bakea eta bizikidetza eraikitzeko fase berri bat.\nUriberen ibilbidea jorratu duzu gehien, eta haren balioak nabarmendu: giza eskubideak edozeren gainetik, indarkeriaren gaitzespena, boteretsuen aurrean ahulen alde, baikortasuna...\nBelaunaldi horren balioak izan daitezke. Badute giza eskubideei buruzko gogoeta sakona, Euskal Herrian gertatu den guztian oinarritua. Euskal nortasunaren aldeko hautua ere egiten dute, esanez bezala globalizazioaren aroan gure kultura eta hizkuntza direla mundu honi eginiko ekarpen nagusiak. Norberaren askatasunaren aldeko jarrera argia ere badute. Sumatzen dute errealitatea dirudien baino konplexuagoa dela, eta errealitate zatiak kontatu behar direla. Bat egiten dut ideia horiekin.\nUribez diozu gutxitan baieztatzen duela, gehienetan galdetu edo iradoki egiten duela. «Gogoeta eginaraztea du helburu».\nErabateko ziurtasuna izateak beldur ematen dit, eta hark dio zalantza gehiago dauzkala ziurtasun baino. Irakurlea pentsarazten jartzen du, bere iritziaren jabe izan dadin. Errespetuz tratatzen du irakurlea, eta badirudi berdinen arteko elkarrizketa bat egiten duela.\n«Bakea edonora beti berandu iristen da», idatzi duzu. Euskal Herriaz ere ari al zara?\nOndorio lazgarriak egon ostean iristen da bakea; beraz, berandu. Euskal Herriaz baikorra naiz, indarkeria mota batzuk desagertu baitira, oraindik eskubide batzuk ukatu egiten diren arren —batez ere espetxean dituztenen eskubideak—. Badago bakearen sentsazio bat, baina ez dago bake osoa. Elkarbizitzarako bake positiboa eraikitzeko garaian gaude. Euskal herritarren baitako bakeaz ari naiz. Beste kontu bat da Espainiako Estatuarekikoa. Ikusita nola tratatzen duen gure herria, ez nuke esango estatuak bake nahi bat daukanik; bestela, ikusi Kataluniaren kasua ere.\nNi ezker abertzalekoa naiz, eta ezker abertzaleko modura egin dut autokritika, pertsonalki. Antzeko zerbait esan nuen 2016an, inhabilitazio zigorragatik legebiltzarkide izateari uzteko Eusko Legebiltzarrean egindako hitzaldian.\nGaiarekin segituz —liburuan badauka pisua—, «autokritika zuzen eta zintzoaren bidean» uste duzu «akats estrategiko latza» izan zela «estatuaren aurkako enfrentamendu militarra euskal gizartearen baitako konfrontazioa bilakatzea». Adibidez, «herri ordezkariak» hiltzea aipatu duzu. «Ezin dugu ukatu euskal gizarteak zenbait unetan zapaltzailetzat hartu gaituela».\nNeuk bizi izandakoaren araberako gogoetak dira, eta orain zintzoki esango nuke gatazkaren logika militarrak itsutu egin gintuela. Bestearen kolpe latzek itsutu gintuzten, guk geuk egin genitzakeen akatsak eta injustiziak ez ikusteraino. Logika horretan geunden, eta logikotzat hartzen genuen aurrean geneukanak ere kolpeak hartzea. Baina zuk herria askatu nahi baduzu eta proiektu bat baduzu horretarako, zure herriko gizarte osoarentzako egitasmo bat izan behar duzu. Herri honen kide gara, eta nahiko nuke gure proiektuaren parte sentiaraztea gehiengoa. Enpatia sortu behar dugu horretarako; gatazkaren logikan, hori ezinezkoa izan zen, eta haustura sakonak sortu ziren. Emantzipaziorako egitasmo batek ezinbestekoa du gizarte kohesioa, eta hautsitako zubiak berriro eraikitzen saiatzea dagokigu.\n«Egindako kaltea erreparatzeko maila etikoa euskal gizarteak berak eskatzen diguna erakutsi beharko dugu». Etikaz ari zarela, ezker abertzaleak horregatik ere aldatu zuen estrategia 2010ean?\nBaietz pentsatu nahi dut. Iraganari buruzko zenbait ikuspuntu daude, baita ezker abertzalean bertan ere, baina etorkizuneko jokabiderako adostasun handia dago, eta estrategia politikoak eta etikak bat egiten dute, nire ustez. Aurrera begira, edozein dela bide politikoa, horrek inolako kalkulu politikorik gabe eta zintzotasunez berme osoa eskaini behar du besteekiko; denen eskubide guztiak bermatu behar dira. Baina hori herritar guztioi dagokigu, ez politikariei soilik.\nETAk jarduera armatuaren bukaera iragarri ondoren (2011) Eusko Legebiltzarreko beste taldeek bakearen alde egin ez izana deitoratu duzu.\nOso harrituta geratu nintzen Bake lantaldean gertatu zenarekin. Gu oso prozesu zailetik gentozen; lan handia egin genuen pauso txikiak emateko, baina zabaltasun pixka bat espero genuen besteengandik. Ikusi genuen batzuei ez zitzaiela komeni pauso gehiago ematea, eta nahiago zutela garai bateko eztabaidak berpiztea. Guk ez genuen asmatu hortik ateratzen.\nETAk bere ibilbidean eragindako kaltea onartu zuen iazko apirilean. Zenbaterainoko ekarpena izan zen? «Autokritika ere era dinamiko batez interpretatu behar dugu», diozu liburuan.\nETAk urteetan egindakoaren balorazioaz ez da adostasunik lortuko euskal gizartean, baina ukaezina da ETAk azken urteetan bide bat egin zuela, aldebakartasunez, eta horrek aukera berri bat sortu duela. Oso baliagarria izan da elkarbizitza izan dezagun. Geure artean konfiantza irabazi ahala, enpatia ere sortzen da, eta errazagoa izango da elkarri aitortzea zer egin genuen gaizki. Horretarako, ezin dugu bestearen zain egon.\nEgiteko bat agindu diezu idazleei. «Narratiba berriek», zure iritzian, «etorkizunaren hariak askatzen lagundu dezakete».\nZati guztiak ezinbestekoak dira istorio osoa osatzeko eta bizikidetza berria sortzeko. Garrantzitsua da ikustea gertatutakoak zer sorrarazi zigun bakoitzari. Horregatik dakart Ramon Saizarbitoriak behin adierazi zuena: literaturak ez dituela gertaerak kontatu behar, horretarako historia baitago, baina konta lezakeela gertaerek eragin zigutena, sentipenak, bizipenak. Bide horretan, adibidez, lagungarri izan dira Errenterian udalak polizia ohi baten semearekin egindako ekitaldia, eta han eta hemen biktima desberdinen arteko topaketak. Protagonista horiek etorkizunean kokatu dira: zer gertatu zaien kontatu dute, baina esanez elkarbizitza nahi dutela.\nNazio kontakizun berri bat aldarrikatu duzu, eta erresistentziazko eredu kulturala alboratzeko eskatu, alternatibak eta subjektibotasun berriak eratzeko.\nEzkerra erresistentzian egon da mundu osoan azkeneko hamarkadetan, uholde neoliberalari eusten bezala. Hemen ere ezin dugu horrela jarraitu, bestela agonia luzatu baino ez baitugu egingo. Saiatu behar dugu hegemonikoak izaten; gehiengo berriak osatu behar ditugu. Horretarako, subjektibotasun berriak sortu behar dira. Hegemonia aipatzen dudanean, ikuspegi kultural bati buruz ari naiz; hau da, Gramscik zioen bezala, jendeak kulturalki pentsatzea zentzuzkoena balio jakin batzuk izatea dela.\nErresistentzia aipatu duzu, baina, era berean, liburuan diozu Euskal Herrian borroka armatuaren garaian eraiki zela autonomismoaren alternatiba bat.\nFrancoren erregimenaren erreformak hartutako bidea izan zen autonomismoa, eta bai, eraiki zen alternatiba bat hemen. Denbora luze batez, ezker abertzalekook mundu paralelo batean bezala bizi izan ginen, balio eta kode propioekin. Denboraren eta batzuetan gatazka militarraren poderioz, ghetto moduko batean geratu da hori.\nBalio eta kode horiek bestaldea zipriztindu izan al dute?\nIntsumisioarekin lortu zen hegemoniko bihurtzea, eta energia nuklearraren aurkako mugimenduarekin ere bai. Eta kulturak lagundu du euskal gizarteak itxura aurrerakoiagoa izatea.\n«Kontratu sozial berriturako» ardatz dituzu demokrazia, justizia soziala, herri mugimendua...\nNahiko nuke euskal burujabetza prozesu bat justizia sozialarekin lotuta egotea. Neoliberalismoa dugu munduan, eta, ezkerrekoen artean, burujabe direnen agendak koordinatu behar dituzte alternatiba bat eratzeko. Guretzat burujabetzak badu beste zentzu bat ere: askatasun nahia du herri honek; horregatik iraun du, eta segitu behar dugu askatasunaren alde. Burujabetzaren funtsa herria komunitate gisa iraunaraztea da.\nEta diozu euskal komunitateak galdetu beharko lukeela zer- nolako gizartean bizi nahi duen.\nAtzera joko dut. Orain dela 60 urteko euskal gazte belaunaldi berriak Jose Antonio Agirre lehendakariaren eta haren ondokoen artean etsipena sumatu, eta kontakizun berri bat sortu zuen. Ondorioztatu zuten gure herriaren askapenak, nortasun propioari eutsiz —euskara lehen lerroan jarri zuten—, iraultzarekin lotuta egon behar zuela —hor ziren Ku-bako kasua, Aljeriakoa, SESB-ekoa... —, eta borroka armatuaren erabilera horren ondorio izan zen. Garai hartako mundua euskal ikuspegi batetik aztertu, eta kontakizun berri bat sortu zuten. Mundu hura desagertu da, eta kontakizun hori bukatu zaigu. Euskal ikuspegi batetik jakin behar dugu egungo mundua aztertzen, ulertzen eta interpretatzen, jakiteko non gauden, norekin kokatzen garen, zein diren arriskuak eta mehatxuak, zein aukerak. Hori ez daukagu egina oraindik.\nETA desegin ostean, ikusten al dituzu zumeak Euskal Herrian alternatiba eraikitzeko?\nBadago nahikoa ahalmen eta talentu; jakin behar da hori guztia ehuntzen. Baina lehendabizi onartu behar dugu gizarte berri bat eraikitzeko aurreko ikuskerak jadanik ez digula balio.\nZer berritasun ikusten duzu?\nHerri mugimendua ulertzeko modu berriak daude. Esaterako, ikusten ari gara jende asko hasi dela militatzen dinamika berrietan, talde txikietan, eta ez alderdietan, sindikatuetan... Parte hartzeko eta mobilizatzeko modu berriak daude egun. Problematika jakinen inguruko mugimenduak sortzen ari dira, eta interesgarriak dira subjektibotasun berri horiek; eredugarria izan da Araban fracking-aren kontrako dinamika. Euskal Herrian ere egon da indar politikoen dirigismoa, baina hori gertatu da herritarrek utzi egin dietelako. Kultura demokratikoa eraberritu nahi badugu, herritarrek euren burua askatu behar dute, eta horrek on egingo die indar politikoei ere. Kataluniako prozesuan politikarien gain geratu zenean ardura, egoerak gainezka egin zien; ardurak banatu egin behar dira.\nGehiengo zabalak eskatu dituzu, baina «presa handiegirik ez».\nGarrantzitsua da zer egiten den, baina gero eta garrantzitsuagoa da nola egiten den. Euskal ikuspegia ez dadin bihurtu etiketa huts, gure arteko komunikazioa eta ezagutza behar ditugu. Euskal Herrian gero eta bananduagoak gaude; ez dakit herri sentitzen garen.\n«Iraganaldian kokatutako nazio kontakizunak kondenatuta daude», diozu, eta Nafarroako «mitoak» ezin dezakeela gaur egun gehiengo sozialarekin bat egin.\nKontakizuna iraganean kokatzean eta izan genuenaz hitz egitean, ikuspegi kontserbadorea nagusitzen da. Horrela ez da emantzipaziorako aukerarik sortuko. Etorkizunean kokatu behar dugu gure proiektua: zer izan nahi dugun, nolakoak... Kontakizun erakargarri bat behar da, gero eta gehiago izan gaitezen. Gaur euskaldunak garelako behar dugu proiektu bat.\nDuela hiru urte arte politikan murgilduta egon zinen urteetan. Liburuan ia ez da alderdi siglarik.\nEz diet haiei mezurik helarazi nahi. Plaza hori utzi nuen. Nire mezuaren hartzaileak herritarrak dira, eta gustatuko litzaidake liburuko ideiek gogoeta eginaraztea eta herritarron arteko eztabaida eraikitzailea laguntzea. Lan intelektuala egiten duten idazleei-eta ere badagokie ideiak plazara ateratzea, eta talentua badago.